Leto: Skúška kina aj počasia
Deky na tráve, podsedáky, blízky človek alebo sused vedľa vás a príjemná atmosféra. Presne také  môže byť sledovanie filmov pod holým nebom. Dúbravka v tomto roku skúšala prvý rok letné kino a skúšala úspešne.  Na pláne boli štyri premietania, pričom premietanie filmu Únos prekazil dážď. Podobne dážď alebo naopak silné slnko potrápili aj niektoré ďalšie podujatia Kultúrneho leta v Dúbravke. 
V Dúbravke sa hrá na nohy, žijú tu Horangi aj skauti
Kratšie dni, prvé suché listy. Neklamný dôkaz, že leto onedlho vymení jeseň a spolu s ňou aj radosti, starosti. Školský rok. Čas v škole,  aj mimo nej. Tanečná či futbal, florbal či taekwondo, výtvarná alebo zmeniť detstvo v skautingu? Dúbravské noviny oslovili organizácie, kluby, združenia a centrá, a ktoré mali záujem, odpovedali na naše otázky. Aby sme vám uľahčili rozhodovanie a ušetrili čas hľadaním informácií, prinášame prehľad voľnočasových aktivít v mestskej časti. Príjemné a snáď aj užitočné čítanie.
Aké je hlavné zameranie, činnosť vášho klubu, organizácie? Kedy bude prebiehať nábor do vášho klubu, organizácie? Kde trénujete, pôsobíte? Máte prijímačky, talentovky, aké dieťa sa môže k vám pridať, stať sa vaším členom? Koľko členov má váš klub, združenie? Ako vyzerajú vaše tréningy? Koľko máte trénerov?
Združeniam, klubom, centrám sme položili rovnaké otázky. Dozvedeli sme sa, kde vyrastajú gumení chlapci a dievčatá, že na tréningoch taekwondo učia malých športovcov napríklad aj to, ako reagovať, keď ich na ulici osloví niekto cudzí alebo vypukne požiar.  Zistili sme tiež, že keď sa povie Hraj na tie nohy, hovorí sa o atletickom klube, ktorého členom je aj slovenský atlét a šprintér Ján Volko.
Novinkou v tomto školskom roku je aj nová adresa Centra voľného času Klokan, funguje už  v priestoroch na Batkovej, v budove, kde pôsobí aj Základná umelecká škola Eugena Suchoňa. 
V Dúbravke je teda z čoho vyberať, stačí sa inšpirovať a dať deťom možnosť prežiť zmysluplný voľný čas v mestskej časti.       
Lucia Marcinátová
Kam po škole, vo voľnom čase? Kde trénovať? Kde sa učiť tancovať, športovať a tvoriť?
Taekwon-Do ITF Škola HORANGI
Taekwon-Do, ako bojové umenie je druh súťažného športu rozšíreného po celom svete, účinnou sebaobranou, tréningom mysle a sebaovládania sa. Učí disciplíne a sebadisciplíne, sústredeniu sa a zdravému sebavedomiu. V neposlednom rade má pozitívny vplyv nielen na fyzické, ale aj duševné zdravie jedinca a formovanie jeho charakteru. Trénovať možno už aj v Dúbravke.
„Hlavné zameranie nášho združenia je veľmi pestré,“ približuje Jozef Yeti Ančák, prezident Taekwon-Do ITF Škola HORANGI Bratislava. „V prvom rade je učiť deti telesnej kultúre a aktívnym návykom hýbať sa, že športovať je zdravé a potrebné. Obzvlášť v dnešnej sedavej dobe plnej moderných technológií. Tie najmenšie deti majú aj praktickú výchovu formou hier, ako reagovať v rôznych životných situáciách, ako napríklad pri oslovení cudzou osobou, pri požiari, pri prechádzaní cez cestu a podobne.“
Taekwon-Do ITF Škola HORANGI má 60 členov, rozdelených vo viacerých telocvičniach po Bratislave. Člen môže navštevovať všetky telocvične s ohľadom na vek.
Nábor do školy Horangi prebieha počas celého roka, dôraz však kladú klasicky na september. Prijímačky a ani talentovky škola nemá, prihlásiť sa tak môže každý. Tréningy sú určené deťom od 3 do 6 rokov a od 7 do 12 rokov. Počet skupín však škola plánuje rozširovať. 
Členom školy sa dieťa stane vypísaním prihlášky zákonným zástupcom alebo samotnou dospelou osobou, ktorá chce byť členom, jej schválením vedením školy a platením mesačného členského. Členstvo je možné každý mesiac bez udania dôvodu prerušiť alebo zrušiť.
 „Trénujeme vo viacerých častiach Bratislavy so sídlom v Dúbravke. Rozvrh tréningov, čas a miesto, je ideálne pozrieť si aktuálne na www.taekwondoitf.sk,“  hovorí Jozef Yeti Ančák. „Tréningy začínajú a končia pozdravom. Na začiatku je rozohriatie aeróbnou činnosťou, behom, hrami a podobne. Potom je rozcvička a strečing, preberajú sa rôzne Taekwon-Do techniky, sebaobrana, či príprava na športové šampionáty alebo exhibície, čo je dosť rozsiahla téma. Na konci tréningu sú uvoľňovacie cviky a ľahký strečing. Na tréningoch sa zúčastňuje jeden alebo dvaja tréneri.“
(lum)
Piruetka –  škola korčuľovania – Zimný štadión  Harmincova
Špecifické sezónou sú kurzy a zameranie klubu Piruetka - škola korčuľovania.  Má okolo 20 členov a funguje na zimnom štadióne na Harmincovej ulici.  
„Hlavné zameranie nášho klubu Piruetka je naučiť deti a mládež korčuľovať na ľade a pomôcť im zlepšiť svoju techniku v korčuľovaní,“ predstavuje predsedníčka OZ Piruetka a zároveň trénerka Andrea Jadrońová „Náš nábor prebieha cez webovú stránku www.piruetka.sk .“
Kurzy sú prístupné pre všetkých,  nie je teda potrebné absolvovať žiadne prijímacie testy, talentovky.  „Ponúkame možnosť prihlásenia sa do nášho klubu pre všetky deti aj mládež v rôznych kategóriách,“ približuje trénerka. „Berieme detičky od 4 rokov. Začiatočníkov, mierne pokročilých, či už pokročilé deti. U jedného trénera je maximálne osem detí. Celú hodinu sa im tréner venuje a ukazuje im prvky na ľade. Naše združenie disponuje desiatimi trénermi.“
Tréningy v škole korčuľovania majú prebiehať  od konca septembra každú sobotu, podrobnosti škola zverejní na svojom webe  www.piruetka.sk,  na ktorom sa bude dať aj  prihlásiť na kurz.                                           
(lum)
Detský folklórny súbor Klnka – Dom kultúry Dúbravka
Detský folklórny súbor Klnka oslavuje tohto roku 40tku. Má za sebou mnohé úspechy, trénuje v Dome kultúry Dúbravka a odchoval stovky detí aj úspešných tanečníkov zo širokého okolia.  Detský folklórny súbor začal vznikať v roku 1978  na podnet bývalých tanečníkov Lúčnice. V súbore dnes tancuje asi stovka detí od 4 do 18 rokov.
Takmer 30 rokov je s vedením Klnky spätá Ingrid Saňková, pedagogička, vedúca súboru, choreografka a dnes aj nosný pilier Klnky. 
Repertoár súboru je pestrý, sú to slovenské folklórne tance zo všetkých regiónov, postupne však pribudli vianočné koledy, no aj írske či ohnivé balkánsko-cigánske tance, ktoré vznikli inšpiráciou na zahraničných zájazdoch.
Tréningy prebiehajú pondelok – streda – piatok- od 15.30. Konkurz bude 12. septembra v Dome kultúry Dúbravka od 15.00 – 19:00, Určený je pre chlapcov a dievčatá od 4 do 15 rokov.
(lum)
Hokejový klub HOBA  – Zimný štadión Harmincova
Hokejový klub HOBA Bratislava pracuje s deťmi a mládežou vo veku od 5 do 20 rokov. Má všetky mládežnícke vekové kategórie -  predprípravku, prípravku, mladších žiakov, starších žiakov, kadetov, dorast a juniorov. Celkovo má klub 301 hráčov  –, a to chlapcov aj dievčatá.
Nábor do predprípravky, respektíve prípravky prebieha celoročne. Počas celej sezóny sú v klube určení tréneri, ktorí sa venujú úplným začiatočníkom.  Tréningy špeciálnej prípravky, ako aj všetky domáce stretnutia absolvujú na zimnom štadióne na Harmincovej v Dúbravke.
„Predprípravka a prípravka zahŕňa počas školského týždňa tri tréningy špeciálnej prípravy na ľadovej ploche a jeden tréning všeobecnej prípravy v telocvični. O deti sa starajú šiesti tréneri, ktorí sú absolventmi alebo ešte študentmi FTVŠ,“ približuje  Branislav Semančík, športový riaditeľ klubu. „Okrem týchto hokejových trénerov na techniku korčuľovania pri nácviku a zdokonaľovaní dohliada jeden krasokorčuliarsky tréner. Deti sú zaradené do výkonnostných skupín a tréneri si ich pri hokejových "pokroch", ktoré deti urobia posúvajú, aby výkonnostne napredovali.“
Do predprípravky a prípravky zaraďujú všetky deti vo veku 5 – 9 rokov, ktoré majú záujem o ľadový hokej. Každé dieťa a rodičia majú dva týždne priestor, aby sa zoznámili s prostredím. Ak ich hokej osloví a budú mať záujem, dieťa sa zapíše do klubu a stáva sa jeho členom. 
Informácie na www.hoba.sk      
(zm)
Škola Breaku – Dom kultúry Dúbravka
Škola Breaku  trénuje a pôsobí v Dome kultúry Dúbravka už od roku 2013, je to miesto pre všetkých, ktorí sa chcú naučiť break dance. Trénujú tu tanečníci s viac ako 10-ročnou praxou. Škola nadviazala na odkaz takzvaných Gumených chlapcov, čiže prvej legendárnej  breakdance skupiny v celom komunistickom Ostbloku.
„Naším cieľom je inšpirovať deti a mládež efektívne tráviť voľný čas, rozvíjať svoj talent, osobnosť, charakter a robiť zároveň veľa pre svoje zdravie,“ približuje  zakladateľ Školy Breaku, tréner a tanečník Roman  Šamudovský a.k.a Dexter. „Našu tanečnú školu navštevujú deti od 6 rokov, ktoré sa učia porozumieť hudbe, kultúre, tanečnej histórii a základným aj pokročilým tanečným technikám. Okrem pravidelných tréningov organizujeme množstvo iných podujatí, akými sú tanečné súťaže, vystúpenia, vzdelávacie workshopy a letné tábory. Tréningy sú rozdelené podľa tanečných levelov – začiatočníci, mierne pokročilí a pokročilí.“
Škola Breaku nábor neorganizuje, začína 11.  septembra v Dome kultúry Dúbravka. Záujemcovia môžu prísť na skúšobný tréning. Rozvrh a podrobné info www.skolabreaku.sk                            
 (lum)
Bežecký klub Hraj na tie nohy
Klub s hravým menom Hraj na tie nohy sa zameriava na všeobecnú pohybovú prípravu detí a mládeže, rekreačný beh a vrcholovú atletiku.  Klub má okolo 80 členov, ich počet stále rastie.  Tréningy majú všeobecné zameranie, rozvíjajú tiež rýchlosť, výbušnosť, obratnosť, vytrvalosť a koordináciu. Klub má osem trénerov, niektorí pôsobia externe, keďže sa venujú vrcholovej atletike.
„Za zmienku stojí, že členom nášho klubu je aj fenomenálny šprintér Ján Volko a ďalší olympionici,“ hovorí tréner klubu Radek Šatka. „Deti tak majú vzory a osobnosti v jednom klube, ktorého sú členmi.“
Väčšina tréningov klubu  prebieha na ihrisku pri Britskej škole, klub sa však chce rozširovať a pôsobiť aj na iných športoviskách v mestskej časti.  Do klubu sa môže prihlásiť každé dieťa vo veku 5 – 12  rokov. Deti sú ďalej delené do skupín podľa veku, výkonnosti a miery talentu. 
„Každé dieťa má u nás dvere otvorené, pracujeme na ich pohybových zručnostiach a rozvíjame ich. Rodičia dostanú informáciu, aké má ich dieťa predpoklady a ktorým smerom v športe by sa mali uberať,“ dodal Radek Šatka.
Nábor do klubu prebieha koncom augusta, začiatkom septembra, pristúpiť sa dá však aj počas celého roka. Záujemcovia sa môžu nakontaktovať cez www.hntn.sk.      
(lum)
Prehľad voľnočasových aktivít v Dúbravke
Futbalový klub Dúbravka štadión K Horanskej studni 29
Futbalový klub FK Dúbravka vznikol v päťdesiatych rokoch minulého storočia ešte pod názvom TJ Slovan Dúbravka a bol prvým organizovaným športovým klubom v Dúbravke a dodnes je to jediný pôvodný futbalový klub v mestskej časti.
Má osem mužstiev -  mužstvo seniorov, mladších dorastencov, starších a mladších žiakov, žien, dve prípravky  a jednu predprípravku. Družstvo žien hrá 2. slovenskú ligu, muži, žiaci a prípravky hrajú súťaže v rámci Bratislavského regiónu. 
Klub má 11 trénerov, každý má vypracovaný vlastný tréningový proces a plán, ktorý pozostáva zvyčajne z troch 1,5 hodinových tréningových jednotiek. Tréningy sú zamerané na rozvoj pohybových a následne samozrejme hlavne futbalových zručností.
„Celkovo športuje v našom klube asi 150 mladých športovcov. Máme záujem túto činnosť ďalej rozvíjať a venovať sa jej aj v budúcnosti,“ hovorí Miroslav Janky z Futbalového klubu Dúbravka.
„Členom a hráčom sa môže stať akékoľvek dieťa, ktoré má záujem hrať futbal. Stačí keď príde k nám na štadión, prípadne nás bude kontaktovať – kontakty máme na našej webstránke. Dieťa alebo jeho rodiča nasmerujeme do správnej vekovej kategórie a potom je už len na chuti a schopnostiach konkrétneho mladého futbalistu, ako sa dokáže presadiť a etablovať.“ 
Záujemcovia o futbal sa môžu kedykoľvek prihlásiť alebo prísť pozrieť na futbalový štadión „v starej Dúbravke“ na ul. K Horánskej studni 29. Prípadne nájdu kontaktné údaje aj na webstránke www.fkdubravka.sk, alebo aj na facebooku FK Dúbravka. 
(zm)
Florbalový klub Galaktikos
Florbalový klub Galaktikos funguje oficiálne od roku 2015. Hlavným zameraním je florbalová činnosť, tréningy prebiehajú na školách - ZŠ Pri kríži, Nejedlého, Sokolíkova v Dúbravke  aj v Devínskej Novej Vsi (ZŠ P. Horova) a Devíne (SZŠ Kremeľská).
„Jednou z najväčších devíz tréningového procesu Florbalového klubu Galaktikos je, že vaše deti vyzdvihnú priamo v školskej družine, a tak rodičia môžu tento čas venovať svojim aktivitám, či už v práci alebo doma,“ hovorí zakladateľ a predseda klubu Marián Polák. 
„V klube Galaktikos pôsobí momentálne päť vyškolených trénerov, prevažne vysokoškolákov, ktorí ovládajú svoje remeslo, majú pozitívny vzťah k deťom a neustále sa vzdelávajú a zdokonaľujú v trénerskej práci. Hlavným poznávacím znamením je pestrofarebnosť tréningov, kolektívne formy cvičení, individuálny koučing, pozitívne hodnotenie a ústretový prístup, herné zameranie a vyzdvihovanie prirodzenej a nenásilnej súťaživosti u detí.
Táto metodika má za následok úspešné počínanie jednotlivých družstiev v ligových zápoleniach.“
Z úspechov klubu Marián Polák spomenul, že hráči klubu sa v skončenej sezóne stali s mladšou aj staršou prípravkou Majstrami Bratislavy a na celoslovenskej úrovni dosiahli zhodne 5. miesta v konkurencii 24 družstiev. 
Nábor organizuje klub prevažne v septembri na workshopoch, ktoré prebiehajú formou ukážkových tréningov na školách, kde pôsobia, ale prihlásiť sa je možné počas celého školského roka. 
Prihlásiť dieťa a získať informácie je možné prostredníctvom mailu galaktikos@szfb.sk, elektronickej prihlášky na stránke www.galaktikos.sk alebo telefonicky na 0905 560 348.
Tréningy sú určené chlapcom aj dievčatám od 1. do 9. ročníka základnej školy.
Viac na www.sportovaskola.sk
(zm)
FKP Dúbravka – Futbalový štadión  ŠCP  M. Sch. Trnavského
Futbalový klub polície Dúbravka Bratislava združuje približne 180 detí od 5 do 16 rokov a momentálne registruje v súťažiach Bratislavského futbalového zväzu (BFZ) šesť družstiev - starší žiaci, mladší žiaci a štyri družstvá prípraviek.  Okrem toho sú v klube  ďalšie  dve družstvá predprípraviek a  futbalová škôlka.
„Hlavnou aktivitou futbalového klubu je naučiť deti a mládež  základom futbalu so zameraním na rozvoj pohybových  schopností  a futbalových zručností, ďalej ich postupne rozvíjať a vypestovať u mládeže kladný prístup k športu,  najmä futbalu a k zdravému spôsobu života,“ predstavuje klub  a zameranie jeho vedúci Štefan Gubrica. „Naše deti chcú hrať futbal. Snažíme sa im vytvoriť preto tie najlepšie podmienky. Možno o pár rokov viaceré deti od futbalu odídu, ale zostanú im nádherné spomienky na časy, keď spolu hrali futbal, zažívali víťazstvá, ale aj prehry. V neposlednom rade chceme vychovať futbalistov, ktorí si nájdu uplatnenie v popredných tímoch Slovenska, Európy, či sveta. Hráme druhú najvyššiu žiacku súťaž  II. liga SZRL a MZRL. Naším cieľom je do troch rokov  postúpiť do l. žiackej ligy a vytvoriť družstvá mladších a starších dorastencov.“
Nábor do futbalového klubu FKP Dúbravka  bude prebiehať v septembri a októbri na Futbalovom štadióne  ŠCP  M.Sch. Trnavského v utorok, stredu, štvrtok  17.00 – 18.00. V klube sú vítané všetky deti  vo veku 5 – 15 rokov,  ktoré majú radi futbal. Tréningy prebiehajú v areáli ŠCP  na ihriskách s kvalitnou prírodnou trávou pod vedením skúsených trénerov. Zamerané sú predovšetkým na prácu s loptou.                     
(lum)
Skauti Biele delfíny  – klubovňa Agátová
Dúbravské skautky a skauti, zvaní aj Biele delfíny, sú súčasťou veľkej skautskej rodiny združenej v Slovenskom skautingu. Ten je jednou z najväčších organizácií pôsobiacich v oblasti výchovy detí a mládeže, neformálneho vzdelávania a voľnočasových aktivít pre mladých ľudí. Poslaním organizácie je pomôcť mladým ľuďom dosiahnuť ich plný charakterový, citový, telesný, intelektuálny, sociálny a duchovný rozvoj ako jednotlivcov, tak aj zodpovedných občanov a aktívnych členov miestnych, národných a medzinárodných spoločenstiev. Do skautingu prijímajú deti primárne od 6 do 15 rokov.  
Skautský zbor Biele deflíny má okolo 200 členov a patrí k najväčším skautským zborom na Slovensku. Okrem Dúbravky má oddiely aj v Lamači, Starom Meste, Rovinke a oddiel vodných skautov v Karloveskej lodenici. 
Základ činnosti tvoria družinovky –pravidelné stretnutia menšej skupiny členov – družiny  v niektorej zo skautských klubovní.  Okrem družinoviek organizujú skauti aj víkendové výpravy – výlety. Výpravy sú výborným priestorom pre rôzne aktivity, hry, súťaže, spoznávanie prírody i priamu pomoc spoločnosti a okoliu – čistenie hradu, turistických chodníkov, studničiek, sadenie stromčekov, pomoc ochranárom….
„Vyvrcholením celoročnej skautskej činnosti je letný skautský tábor. Niekoľko romantických týždňov v prírode pod stanmi sa natrvalo vryje do pamäti mladých i dospelých účastníkov. 
„Do nášho skautského zboru prijímame nových členov v priebehu septembra a októbra, no po dohode aj neskôr. Stretávame sa v klubovni na Agátovej v Dúbravke od pondelka do piatku v závislosti od vekovej kategórie,“ hovorí za Biele Delfíny skaut Juraj Lizák. „Stačí nás kontaktovať a my vám celý postup, ako sa prihlásiť ku skautom radi vysvetlíme. Zároveň prijímame aj dobrovoľníkov, ktorí by sa chceli realizovať a pomáhať pri organizácii skautských stretnutí.“ 
Rozpis stretnutí a kontakty na oddielových vodcov nájdete na našej webovej stránke www.delfiny.sk
(lum)
Adresa: Ubytovňa Fortuna, Agátová 1, Bratislava – Dúbravka,
deniz.oydasik@outlook.com
Iné tanečné a pohybové kluby v Dúbravke
Ariwa Fit - Centrum pohybu a tanca – gymnastika pre deti a cvičenie, vzdušná akrobacia – www.ariwafit.sk – Harmincova 1
La Portella  –   Tanečný súbor La Portella sa venuje prevažne tancom v štýle Latino pre deti od 3 rokov – Koprivnická 9/E –  www.laportella.sk
City Dance  –  tanečné kurzy pre deti aj dospelých –   M. Schneidera Trnavského 4 – www.citydance.sk
TK Danube – tanečné kurzy pre deti aj dospelých - ako jediný subjekt v oblasti spoločenského tanca v SR sa zaoberá výučbou tanca detí, mládeže i dospelých s rôznym druhom postihnutia: – Batkova 2 – www.tkdanube.sk
Centrá
Centrum rodiny – Bazovského 6 –  www.centrumrodiny.sk
Komunitné centrum Christiana –   Bagarova 20
Rodinné centrum Macko – Sekurisova 12 –  www.rcmacko.sk
Centrum voľného času Klokan – v priestoroch školy na Batkovej – www.kruzky.eu
Ako brúsiť  nože, nožnice i ženské jazyky
„Prišli zeleninári!“. Takéto správy sa objavujú na sociálnej sieti s príchodom jari. Niektorí trhovníci už patria k Dúbravke. Od jarných až do jesenných mesiacov možno na takzvanom malom trhu pri Obchodnom dome Saratov stretávať rôznych a z rôznych končín. Núkajú  zeleninu, ovocie, kvety, med i rôzne domáce dobroty – prebytky zo záhrad zo starej Dúbravky a okolitých dedín,  ale aj výrobcov a priekupníkov zo slovenského severu, či rezbárov ponúkajúcich svoj tovar až z ďalekého Poľska. Originálny  a tradičný zároveň je Viliam Kulacs, brúsič nožov, nožníc a mlynčekov.
Odkedy sa zapodievate týmto podnikaním?
V Dúbravke žijem od roku 1974, kedy som sa nasťahoval do nového paneláku v tejto novovznikajúcej mestskej časti. Som vyštudovaný technik s maturitou a nie je pre mňa problém veci opraviť, zostrojiť a samozrejme aj používať. Celý život som pracoval nielen so strojmi, ale predovšetkým s ľuďmi. Pre zručného technika nie je zložité  zostrojiť si mašinku – brúsku a ponúknuť brusičské služby na našom trhu. 

Dá sa na brúsení pre domáce gazdinky zarobiť?
Odpoviem okľukou – mám veľmi rád  spoločnosť ľudí, rád sa s nimi porozprávam, rád poradím. Moje služby podľa prieskumu v iných častiach mesta sú až o polovicu lacnejšie. Samozrejme, že nie každú sobotu mi „kvitnú ruže“. Treba však povedať, že toto moje „podnikanie“ je na našom trhu žiaduce, hoci gazdinky nestoja pred mojou brúskou v rade ako kedysi pred tuzexom. Mnohé služby, či rady však dávam grátis iba za úsmev a dobré slovo. Preto sa zrejme ku mne opakovane vracajú.

Máte rád toto remeslo?
Spomeniem africké príslovie – kto má rád svojho psa, musí mať rád aj jeho blchy. Preto som na „svojom“ brusičskom mieste na našom trhu za každého počasia okrem prípadov, kedy príde k zdravotnému problému.  

Raritou je aj váš spôsob komunikácie, pretože máte síce bohatú slovnú zásobu slovenských slov, ale hovoríte neodškriepiteľným maďarským akcentom. Kde sú vaše rodinné korene?
Moji predkovia prišli do horného Uhorska po tureckých výbojoch z južnej časti vtedajšej ríše – z Banátu a usadili sa pri Dunaji – v súčasnom Medveďove na vtedy uvoľnenej pôde. Tú začali obrábať a  zúrodňovať. Na rodičovskom gazdovstve som aj prežil šťastné detstvo. V rodine som sa priučil mnohým šikovnostiam. Úmorná práca okolo hospodárstva zahŕňala získavanie a denno–denné využívanie praktických skúseností z rôznych remesiel, či išlo o prácu na poli alebo v živočíšnej výrobe, zámočníctve, kováčstve, neskôr aj autoopravárenstve... Pre úplnosť uvediem, že výučný list som získal v Galante  ako opravár poľnohospodárskych strojov a maturoval som na maďarsko-slovenskom gymnáziu v Bratislave.

Videl som váš vodičský preukaz. Máte v ňom oprávnenia hádam na všetky druhy motorových kolových, pásových a raritných polopásových vozidiel. Prečo ste ich získavali?
Pracoval som v PREFMONTE, prešiel som mnohými pracovnými zaradeniami, v ktorých som získaval neopakovateľné skúsenosti. Na stavbách čochvíľu  niečo nefungovalo. Preto  sa vždy zišiel niekto, kto mal príslušné oprávnenie  a ak chýbal vodič pre niektorý mechanizmus, vedel som  ho operatívne zastúpiť. Týmto som sa stal nielen žiaducim náhradníkom ale aj vzorom pre ostatných.

Spolupracovali ste aj s väzenskou službou  a spolu s väzňami, na ktorých ste dozerali ste pôsobili aj na stavbách v Dúbravke. Spomeňme niektoré...
Z významných to bol dom kultúry a hasičská zbrojnica na Agátovej ulici. Väzni v prevýchove nielen fyzicky pracovali – ale sa pritom aj mnohému priučili, finančne si prilepšili a boli užitoční pre spoločnosť. Zvyčajne to boli rôzni hospodárski delikventi. Ale zaujímavou a veľmi poučnou prácou  pre mňa bola aj práca vo vodohospodárskej výstavbe  – pri výstavbe vodných diel Liptovská Mara a najmä Gabčíkovo – Nagymaros, kde som pôsobil na úseku medzinárodných stykov vo viacerých pracovných pozíciách.   

Prezraďte nám finesy ako brúsiť niektoré predmety...
Predovšetkým treba povedať, že brúska sa nesmie krútiť priveľmi – iba tak do 1000 obrátok za minútu, aby sa neprehrial brúsený predmet. Sklon brúseného predmetu je taktiež veľmi dôležitý – pod iným stupňom sa brúsia nože, pod iným nožnice, inak sa brúsia mlynčeky a iný sklon britu je žiaduci  u sekier... 
Dajú sa „brúsiť“ aj ženské jazyky?    
Určite. Odporúčam k tomu  chladiť jazyk proti prehriatiu dvoma pohárikmi červeného vínka...  
Text a foto: Rudo Mader-Kutsky
Búrala bariéry, pomáhala, spájala
So zármutkom sme prijali správu, že nás vo veku 84 rokov opustila MUDr. Mária Orgonášová, CSc, dlhoročná prezidentka Asociácie organizácií zdravotne postihnutých občanov  Slovenska /AOZPO SR/.  Narodila sa 24. 3. 1934 v Košiciach. 
Po skončení lekárskej fakulty na nej dlhodobo pedagogicky pôsobila, neskôr na Vysokej škole Svätej Alžbety.  V ostatných rokoch prijala výzvu pôsobiť v prospech zdravotne postihnutých občanov, bola zakladateľkou už spomínanej asociácie.   Stála za zrodom viacerých projektov ako napr. Slovensko bez bariér. 
V poslednom čase sa aktívne venovala implementácii Dohovoru o právach osôb so zdravotným postihnutím.  Takto sme ju mali možnosť stretnúť aj na prednáške pre Miestny spolok Červeného kríža v Dúbravke.
Život Márie Orgonášovej a jej rodiny bol spätý s Dúbravkou, kde aktívne pôsobila vo verejnom živote, typickou bola jej húževnatá vôľa po pomoci slabším a zdravotne hendikepovaným. 
Životná púť MUDr. Márie Orgonášovej, CSc sa naplnila 1. 8. 2018. Jej šľachetnosť sa prejavila aj po smrti, kedy pred skonom odmietla kvetinové dary a priala si, aby smútiaci prispeli v prospech zdravotne postihnutých ľudí. Česť jej pamiatke!
(js)
Dotĺklo srdce životom skúšaného človeka
Žena milá, krehká, nežná ušľachtilá a vždy usmievavá. Neľahký život jej odoprel to, čo milovala najviac. Stratila dcéru a syna a napokon obidve nohy, vďaka ktorým pomáhala chorým a chudobným.
Nemala rada nečinnosť, aktívna bola v Slovenskom červenom kríži aj Matici slovenskej. Marienka Boboková (30. 1. 1934 – 9. 8. 2018).
Narodila sa v Humennom, roky mladosti prežila v Martine a vyše 40 rokov v Dúbravke, ktorá sa stala jej domovom. Okrem svojho povolania, milovala kultúru. Už ako dieťa, neskôr žiačka, recitovala na rôznych súťažiach. Recitácia ju sprevádzala po celý  život. Druhou veľkou doménou bol Slovenský červený kríž. Svoj vzťah k ľuďom prejavila aj ako darkyňa krvi, ocenená bola Zlatou Jánskeho plaketou a Striebornou medailou Henryho Dunanta.
Jej pomoc a kresťanská láska bola známa i medzi ľuďmi.  Za dlhoročnú činnosť v odboroch v Martine jej bolo  v roku 1950 udelené štátne  vyznamenanie Za vynikajúcu prácu.
Dúbravčania, členovia SČK,  Matice slovenskej, predseda SČK v Dúbravke Ľuboš Krajčír jej vzdali poslednú poctu  v krematóriu, kde sa za všetkých rozlúčila  dlhoročná predsedníčka SČK Eva Považanová.
Marienka, bola si vzácny človek, ktorý zostane v spomienkach našich sŕdc, lebo dobrí ľudia zostanú vždy vzorom pre všetkých.
Lúči sa s Tebou priateľka Kveta, ktorá si Ťa vážila a mala Ťa rada
Búdky, ktoré majú príbeh.  Sú prácou, terapiou i radosťou
Vôňa dreva sa mieša s typickou arómou laku, farieb. Zvuky kladiva a pílok zas s rozhovormi.  Drevárska dielňa Domova sociálnych služieb Karola Matulaya na Lipského ulici. Miesto, kde sa rodia malé a menšie domčeky    –originálne farebné vtáčie búdky. Ich počet rastie, rovnako ako aj záujemcov o ne. Je to tak už druhý rok, odkedy ich v rámci pracovnej terapie vyrábajú klienti Domova sociálnych služieb prof. Karola Matulaya.
Žltá farba, na podklade ktorej rastú červené kvety, na oranžovej zas čierne listy, v jasnej farbe plávajú kačky. Bielu stenu drevárskej dielne Domova sociálnych služieb prof. Karola Matulaya nezdobia obrazy, ale farebné vtáčie búdky s pestrými výjavmi. Niektoré ešte bez výzdoby čakajú na  svoj motív, farbu a jedinečný  príbeh.
Práve o príbehu je aj celý projekt vtáčích búdok, ktoré sú domovom, radosťou, terapiou.

Aj ľudia s mentálnym znevýhodnením majú čo ponúknuť
„Snažíme sa, aby človek s mentálnym znevýhodnením v našom zariadení získal určité pracovné skúsenosti, zručnosti, ktoré majú zmysel. Samozrejme, pokiaľ je to možné,“ približuje projekt vtáčích búdok liečebný pedagóg Erik Forgáč.  „Na jednej strane slúžia im samotným, na strane druhej sa pomocou novonadobudnutej skúsenosti dokážu aktívne a zmysluplne zapojiť do života širokej komunity. Som presvedčený, že viacerí ľudia s mentálnym znevýhodnením majú čo ponúknuť. Stačí malá pomoc, napríklad vo forme príležitosti môcť sa venovať tomu, čo má kto rád. Následne je už len krôčik od toho, aby sa aj oni stali plnohodnotnou súčasťou našej spoločnej Dúbravky. Nielen preto, že nás ľudia so špeciálnymi potrebami potrebujú, ale aby nám všetkým, tu na sídlisku, bolo krajšie a lepšie.“ 
Celý proces výroby búdok v domove sociálnych služieb zjednodušili na maximálne možnú úroveň. Jednotlivé kroky sa neustále opakujú pri každom ďalšom výrobku. 
„Takýmto spôsobom získa človek so špeciálnymi potrebami istotu v práci. Istú formu stereotypu, čoho následkom je porozumenie postupu práce,“ hovorí Erik Forgáč. „Preto sa na činnosti v drevárskej dielni tešia. Veď kto by nie, ak zažíva úspech vo forme výrobku, ktorý vychádza z jeho vlastných rúk.“
Domov sociálnych služieb prof. Karola Matulaya doteraz expedoval do 80  kusov vtáčích búdok. Začalo sa to rodinnými príslušníkmi, pokračovalo priateľmi, no a v poslednej dobe ľudia len zazvonia a prídu si osobne vybrať búdku podľa svojich predstáv. Sú to najmä ľudia z Dúbravky, respektíve Bratislavy. Napríklad v areáli kaviarne Cafe Scherz na ulici Palisády ich nájdete hneď niekoľko.

Drevo, keramika, maľba
Vtáčie búdky sú rôzne, špecifické podľa vtáčieho druhu. Každý vták totiž potrebuje inú. Erik nám predstavuje manuál, ktorý vydala Slovenská ornitologická spoločnosť.  Má 24 strán a radí, ako a prečo robiť búdky, ako ich ochrániť pred predátormi a podobne. 
„Tento malý otvor je pre sýkorku belasú,“ ukazuje vtáčiu búdku Erik. „Má 28 milimetrov, keby mala väčší otvor, búdky by obsadili sýkorky veľké alebo vrabce. Vtáčia búdka musí mať svoje rozmery, veľkosť vletového otvoru a čo je najdôležitejšie, byť otvárateľná, aby sme ju mohli vždy pred sezónou vyčistiť. My sme si zvolili za otvárateľnú časť predok búdky, takzvané „čelo“. Vznikla nám tak samostatná doska, ktorú skrášľujeme maľbou v arteterapeutickom ateliéri pod vedením liečebného pedagóga Michala Kraloviča a inštruktorky sociálnej rehabilitácie Renáty Frešovej. Pod ich supervíziou vznikajú neopakovateľné diela, ktoré dávajú možnosť realizovať sa aj tým klientom, ktorí nenavštevujú drevársku dielňu.“
S búdkou súvisí podľa liečebného pedagóga aj podpora. „Je to jeden z našich dôležitých cieľov. I napriek tomu, že aj my mnohokrát potrebujeme pomocnú ruku, na úplnom začiatku sme sa rozhodli podporiť niekoho iného. V tomto prípade tých najslabších. Drobné spevavce, ktoré tu žijú spolu s nami. Veríme, že nám všetkým sa to skôr či neskôr vráti...“
Liečebný pedagóg je fanúšikom ornitológie a sám sa o ňu laicky zaujíma, pred vysokoškolským štúdiom na Univerzite Komenského  v Bratislave navštevoval SPŠ Samuela Mikovíniho v Banskej Štiavnici odbor Životné prostredie. Má blízko k ekológii a tieto myšlienky šíri aj medzi klientmi domova a v jeho okolí.
Drevárska dielňa je len jedna z dielní Domova sociálnych služieb prof. Karola Matulaya. Nazreli sme aj do ateliéru či keramickej dielne.  
Klienti domova tvoria komunitu našej Dúbravky,  spoločné aktivity s materskými školami, vtáčie búdky pre ihrisko na Nejedlého, projekt „Pomáhame Dúbravke“, v ktorom klienti dobrovoľne zbierajú odpad v uliciach,  či spolupráca pri predstavovaní komunít na Dúbravských hodoch.

Vtáčie búdky pre ihrisko
Tri vtáčie búdky dotvorili príbeh komunitného ihriska na Nejedlého pri lekárni. Liečebný pedagóg spolu s klientmi prišli osadiť vtáčie búdky na ihrisko, komunity sa spoznali, prepojili.
„Po roku vývoja búdok, k nám prišla pani Gabika z Občianskeho združenia Späť pod stromy so svojím projektom,“ približuje spoluprácu Erik. „Okamžite nás celá myšlienka nadchla. Neváhali sme ani chvíľu. Je úžasné stretávať sa s ľuďmi, ktorí zastávajú rovnaké presvedčenia. A medzi ne OZ Späť pod stromy určite patrí. Ďakujeme Gabike, že nás neváhala osloviť. Darovali sme prvé tri vtáčie búdky. Verím, že v budúcnosti našu vzájomnú spoluprácu ešte viac rozšírime.“
Spolupráca občianskeho združenia a domova sociálnych služieb vznikla náhodou, opisuje Gabika z OZ Späť pod stromy. „Janka so svojou dcérou chodieva k nám na ihrisko a pracuje v tomto domove sociálnych služieb. Oslovili sme ju hneď, ako sme videli na sociálnej sieti DSS tie vtáčie búdky. Vedeli sme, že naše ihrisko bude to pravé miesto pre ne. Aby sa príroda na sídlisku mohla rozvíjať.“

Medveď, pes, havran
Ďalšie búdky by mali byť súčasťou príbehu na Fedákovej.  Pribudnúť by mali v tunajšom v parku a ich osadenie sa tak stane súčasťou podujatí v rámci plánovanej Spomienky na Deža Ursínyho posledný septembrový týždeň.  
„Pôjde o vtáčie búdky so zvieracími motívmi, ktoré súvisia s hudobníkom a umelcom Ursínym,“ predstavuje  Juraj Štekláč, iniciátor osadenia pamätníka a Spomienky na Deža.  „Pôjde o  motív psa, keďže Ursíny bol dlhoročný dúbravský psíčkar, motív Havrana, lebo Ursínyho pes sa volal Havran i motív medveďa, keďže po latinsky je ursus medveď.“
Komunita a príbeh búdok tak bude žiť aj v príbehu a odkaze hudobníka.  Dežo Ursíny vydal svoj príbeh, čiže posledný štúdiový album v roku 1994. V máji roku 1995 po ťažkom boji s rakovinou zomrel vo svojom byte na Fedákovej. 
Lucia Marcinátová
Žiaci z Pri kríži behali ako v antike
Základná škola Pri kríži a jej Klub detskej atletiky sa tento rok pridali k celosvetovému Olympijskému dňu pod záštitou Olympijského klubu Bratislava.
Podobne ako 23. júna 1894 na parížskej Sorbonne, keď sa účastníci športového kongresu rozhodli prijať návrhy baróna Pierra de Coubertin zriadiť Medzinárodný olympijský výbor a obnoviť v novoveku tradíciu antických olympijských hier, sa Základná škola Pri kríži rozhodla  nadviazať na Antické olympijské hry. Pred koncom školského roka zorganizovala Olympijsky deň.
Skladal sa z dvoch častí – Dromos, antický beh a Spoznávam športy. 
Dromos sa behal na futbalovom štadióne a okrem behu sa dalo popritom naučiť aj niečo z histórie. 
 „Na prvých trinástich antických olympijských hrách sa pretekalo len v behu na jeden štadión. Toto bola vzdialenosť 192,27 metrov a túto disciplínu nazývali Dromos,“ priblížili organizátorky z Klubu detskej atletiky ZŠ Pri kríži. 
Časť podujatia pod názvom Spoznávam športy predstavila deťom kluby, organizácie, ktoré v Dúbravke pôsobia. 
Vyskúšať a zahrať sa dal florbal, basketbal, volejbal, bedminton, zoznámiť s gymnastikou od Ariwafit, či zastrieľať z luku. A hoci slniečko vonku počas Olympijského dňa zašlo, pre šport bolo počasie ideálne. Pod  olympijskými kruhmi sa športovalo takmer všade  – na ihrisku, v átriu,  v telo-
cvični, pred školou aj za ňou.                                            
(lum)
Dúbravčan v medzinárodnom finále
Po návšteve olympionika Matej Tótha zavítal pred koncom školského roka na Základnú školu Sokolíkova ďalší úspešný slovenský športovec, dokonca toho času najlepší atlét Slovenska, šprintér – Ján Volko.  Dvadsaťjedenročný športovec prišiel na Sokolíčku aj so svojou trénerkou Naďou Bendovou, aby  odovzdali diplomy žiakom I. stupňa, ktorí si vybojovali krásne postupové miesta v krajskom kole preteku "Čokoládová tretra".
Slovenský reprezentant Ján Volko tento rok obsadil vo finále behu mužov na 60 metrov na 17. halových majstrovstvách sveta v atletike v anglickom Birminghame výborné 6. miesto časom 6,59 sekundy, za vlastným slovenským rekordom zaostal len o dve stotinky sekundy.  
Bežecké úspechy žiakov zo Sokolíkovej pokračovali. Na krajskom behu  Čokoládovej tretry sa Sokolíčka stala najúspešnejšou školou, z 18 možných miest si dúbravskí šikovní žiaci vybojovali 5 medailí a postúpili do celoslovenského finále do Košíc.  Adam Lelkes, Terezka Krajniaková, Martin Michlo, Matúš Skovajsa a Veronika Gálová si tu zmerali svoje sily s najrýchlejšími deťmi celého Slovenska.
Adam Lelkes skončil v slovenskom finále na neuveriteľnom 1. mieste  a postúpil do medzinárodného finále v Ostrave, kde vo finále žiakov vybojoval krásne 4. miesto.
Gratulujeme!                           
(lum)
OBČIANSKA INZERCIA
■  Ján Pallang - maľby, stierky, nátery. Tel.: 0905 257 454. 
■ Ponúkam vodoinštalatérske práce. Tel.: 0904 572 977.
■ Glazúrovanie vaní za prijateľnú cenu so zárukou. Tel.: 0905983602.
■ Vodoinštalácie a údržba. Ján Polák, 0905 627 321.
■ Kompletne vám poupratujem. Tel.: 0911 795417.
■ Hľadám správcu a pani na upratovanie rodinného domu v Devíne. Ideálne spoľahlivý manželský pár. Požiadavky na správcu: technické zručnosti a vodičský preukaz.  V prípade záujmu ma prosím kontaktujte, prípadne pošlite CV. Telefón: 0905417083. Email:
petrovicova@adsinvest.sk.
■ Maliarske, murárske, obkladačské a iné prace. 0907 538 747.
■ Španielčina - mobil 0910 943 286.
■ Učím a doučím angličtinu. Tel.: 0918 780 160.
■ Učím nemecký a ruský jazyk v Dúbravke.  Tel: 0904 683 934.
■ Učiteľka s praxou doučí anglický jazyk žiakov a študentov. Ponúkam kvalitnú prípravu aj na maturitnú skúšku B1, B2. Tel.: 0905 561 406.
■ Nemecký jazyk - úspešne doučím,  pripravím na maturitu, certifikát, štúdium a prácu v zahraničí. Mobil: 0910 943 286.
■ Materinský nemecký jazyk vyučujem všetky stupne, mám dlhodobé skúsenosti.  Tel.: 0903/177891.
■ Učiteľka ANJ doučí anglický jazyk a pripraví  žiakov na reparáty aj počas letných prázdnin.Tel.: 0904 420 720.
● Hľadám dôchodkyňu na  chov sliepok a hydiny ,  záhradu  400 m² mám aj  s kurínom nad  ulicou Lipského a Húščavova. Tel.: 0944 149 690
●  Zubná ambulancia na Kramároch Stromová 16 prijme nových pacientov. Ošetruje aj deti. Tel.: 0905 662 407.
● Dôchodkyňa si hľadá prácu od 1. 9. 2018. Rada si privyrobím napríklad vodením detí na krúžky v rámci Dúbravky. Kontakt: 0911 848 069.
●  Dám do prenájmu 1-izbový zariadený byt za 290 € mesačne + 30 € energie, začiatok Dúbravky. Tel.: 0944 149 690.
● Dám do prenájmu záhradu pred Lamačom nad TESCOM 250 m2  za 50 € mesačne. Tel.: 0944 149 690.
● SPLIT-ostrov ŠOLTA: Dám do prenájmu izbu pre 2 osoby izbu s kuchyňou za 30 €/noc aj  pre 4 osoby 50 €/noc aj  na poschodí murovanej vily  apartmán pre 4 osoby za 85 €/noc v zátoke Nečujam, kľudné teplé more dá sa kúpať do novembra (zľava 25%),  zo SPLITU  1/2 hod. loďou je  ekologický ostrov ŠOLTA . Tel. 00421 904 537 330,  BA  tel. 0904537330
● ZADAR-ostrov UGLJAN: Dám do prenájmu izbu pre 2 osoby s kuchyňou za 25 €/noc aj pre 4 osoby 40 €/noc v južnej zátoke Lukoran, alebo apartmán vo vile priamo v ZADARE pre 4 osoby 75 €/noc po 26. 8. zľava 20%, zo Zadaru loďou 1/2 hod. je ostrov UGLJAN. Tel.: 00421 9402 18245,  0940 218 245.
● Predám práčku CANDY úzka 45 cm 1200 otáčok, predné dvierka, plne funkčná, odspodu z ľavej strany mierna hrdza za 50 €. Tel.: 0908 592 584
● Hľadám priateľstvo s osamelým človekom v seniorskom veku, žena, muž, na zrušenie samoty.  Tel.: 0902 883 868.
● Lacno predám zimné pneumatiky 195/65 R15. Kontakt: 0949 556 680
● Predám záhradnú chatku v Devínskej Novej Vsi, oblasť Devínske jazero, 16 m², voda, elektrina, záhrada, pozemok v osobnom vlastníctve. Tel.: 0944 990 126
Keď Dúbravka spojí Radosť aj Melódiu
Dúbravský festival seniorských speváckych súborov naplnil červenú sálu domu kultúry. Na pódiu sa vystriedalo desať súborov.
Tretíkrát a tretíkrát úspešne. Súčasťou kultúrneho leta v Dúbravke je už, dá sa povedať tradičný Dúbravský festival seniorských speváckych súborov. Jeho názov však nie je úplne dokonalý, seniorský festival totiž ovládlo nadšenie typické pre mladosť. Tiež odhodlanie a túžba po krajšom bytí.Zazneli piesne známe aj menej známe. Festival sa postupne mení na maratón a ďalší rok bude možno trvať aj viac dní. Dôvodom je výrazný záujem speváckych súborov našich seniorov.  
„Dokopy prišlo takmer 200 účinkujúcich,“ priblížila za organizátorov Zuzana Marková, koordinátorka Rady seniorov v Dúbravke. „Červená sála sa naplnila.“

Desať súborov 
Dúbravanka, Leváranky, Melódia, Jabloničanka, Petržalčanka, Bystričan, Enem tak, Radosť, Denné centrum 1, čiže Dúbravské strešne a Senioranka. Na pódiu sa v dome kultúry vystriedalo  10 súborov pod týmito názvami. Svojou kvalitou pripravili pri 15 minútových vystúpeniach priam celé hudobné popoludnie, ktoré trvalo až do podvečera. Prišli súbory zo západnej časti mesta a Záhoria, dva z Petržalky, východné svahy Malých Karpát zastupoval súbor z Pezinka.  
Dominovalo však už spomínané Záhorie, ktoré naplnilo slová Júliusa Satinského, ktorý ľudí z tohto kraja obdivoval pre umenie žiť. Pre viaceré súbory sú dnes už typické vydané CD a DVD, vystúpenia v televízii a v zahraničí.
Seniori aj juniori
Festival otvorilo zaujímavé spojenie speváckeho súboru Dúbravanka s mládežníckym tanečno-speváckym súborom Klnkou a piesňou Trenčín dolinečka, ktorá svojou rytmickosťou naladila publikum. Domáci súbor pod vedením Štefana Hamerlíka a kapelníka Cintulu načrtol istý pohľad do budúcna, že seniori nemajú byť osamotení ani v speváckych súboroch, ale že komunita má žiť pospolu, bez ohľadu na vek. Toto spojenie so súborom Klnka pod vedením Ingrid Saňkovej sa ukázalo ako nadmieru vydarené. 

Od každého niečo 
Pieseň Pri prešporskej bráne stoja kone vrané v podaní  súboru Leváranky z rovnomennej obce pod vedením Václava a Gity Vernerovcov rozochvela citové struny. Melódia z Petržalky zas nadchla piesňou Do dvorečka, do dvora… 
Už devätnásť rokov fungujúce zoskupenie pri Únii žien Jabloničanka  zaujalo nielen piesňami, ale aj nádhernými zdobenými krojmi a pozvaním na novembrové jablkovo-
-orechové hody. 
Súbor Petržalčanka rozihral sálu rytmickou piesňou „A ja taká dzivočka“, ako aj jedinečnou Ódou na Bratislavu. 
Krásne rána nám pripomenul súbor Bystričan z našej najzápadnejšej obce Záhorská Ves. Bývalí turisti združení v „Enem tak“ si zase zafilozofovali nad večne aktuálnou témou: „Susedé, susedé, proč my sa hneváme?“
Pezinská Radosť ako zástupca karpatských vínnych svahov ponúkol priam pásmo melódií. Pieseň Červené víno, bíle koláče nepriamo naznačila aj následné družné spoločné posedenie súborov. 
Dúbravské strešne, čiže súbor dúbravského Denného centra 1, síce spievali „Nebudem ťa viacej čakať v tom dúbravskom poli“, ale my veríme, že áno, a už teraz sa tešíme na budúci ročník. 
Záverečné vystúpenie Senioranky zo susednej Karlovej Vsi textom „Si moja milá, ty si neprišla...“ všetkých chytilo za srdce, podobne ako spoločná záľuba spev a staronové priateľstvá.  Aj na tie totiž dáva priestor Dúbravský festival seniorských speváckych súborov, ktorý už prekročil rámec mestskej časti. Uvidíme, kam bude smerovať  jeho ďalší ročník.
(red) Foto: Ľubo  Navrátil
Kompostér –  zázrak premeny odpadu na zdroj kvalitného hnojiva
Rozmýšľali ste už o tom, koľko odpadu vyprodukujete? Podľa analýz odpadov v samosprávach tvorí až 45 percent objemu vašej čiernej nádoby biologicky rozložiteľný odpad. Tento odpad nemusí končiť na skládke a navyše môže byť pre vás zdrojom kvalitného kompostu.
Kompostovanie je efektívny spôsob ako predchádzať vzniku odpadu a využiť odpad ako zdroj. Je to prírodný proces, ktorý je riadený človekom, a dochádza pri ňom k rozkladu biologických odpadov za prístupu vzduchu. Spoluprácou pôdnych organizmov a mikroorganizmov vzniká organické hnojivo – kompost. 
Aby ste sa mohli tešiť a využívať vlastné kvalitné hnojivo, je potrebné vybrať správny kompostér a dodržať niekoľko odporúčaní. 
Je množstvo typov, tvarov a farieb kompostérov, ako sa vyznať v ponuke a vybrať ten najvhodnejší? 
• veľkosť kompostéra –   vyberte si kompostér, ktorý bude dostatočne veľký. Zvážte veľkosť záhrady a množstvo produkovaného biologického odpadu. Odporúčame na každých 100 m2 plochy minimálne 100 až 200 litrový kompostér,
• prevzdušňovanie – do kompostéra by mal neustále prúdiť vzduch. Vyberte taký, ktorý má väčší počet prevzdušňovacích otvorov, ideálne v kombinácii so systémom vnútorného rebrovania. Vďaka tomu zabezpečíte rovnomerné prúdenie vzduchu v kompostéri a bioodpad nebude hniť a zapáchať,
• kvalitný a zdraviu neškodný materiál – aby vám kompostér slúžil dlho mal by byť vyrobený z kvalitného materiálu, ktorý je odolný voči negatívnym poveternostným podmienkam a je napr. vyrobený z recyklovaného materiálu,
• kvalitná konštrukcia – pre jednoduchú a pohodlnú manipuláciu zvoľte kompostér, ktorý má kónický tvar, otvárateľné spodné a bočné dvierka. Uľahčíte si tak vkladanie, premiešavanie materiálu a vyberanie hotového kompostu. 
Ak pri výbere zvážite tieto faktory, kompostér vám môže slúžiť aj niekoľko desiatok rokov. Investovanie do kvalitnejších kompostérov napr. PREMIUM alebo SMART  je často spojené s predlženou zárukou resp. možnosťou výmeny náhradných dielov pri ich poškodení. V kvalitnom kompostéri vytvoríte výživné hnojivo za tri mesiace až jeden rok, podľa množstva vkladaného materiálu. 
Pre lepšie výsledky a jednoduchšiu prácu s biologickým odpadom odporúčame praktické košíky a kompostovateľné vrecká na bioodpad. Majú prevzdušňovacie otvory, aby zbieraný odpad z kuchyne (odrezky zo zeleniny a ovocia) nezapáchal a vy ste nemuseli s malými časťami odpadu chodiť ku kompostéru. Ďalšou užitočnou pomôckou je prekopávač kompostu. Vďaka nemu lepšie premiešate hnedý (dusikatý) a zelený (uhlíkatý) materiál v kompostéri a rýchlejšie vytvoríte kompost.
Hotový kompost môžete použiť ako výživné hnojivo vo vašej záhrade alebo pre izbové kvety. Zlepšuje vlastnosti pôdy, jej kvalitu a odolnosť voči okysleniu. Vďaka prihnojovaniu kompostom vypestujete kvalitnejšie a chutnejšie ovocie a zeleninu. 
Zdroj: www.menejodpadu.sk
Keď opäť ožil černokňažník aj princezná veže
Kocky ožili, vynikla  opäť krása ich keramickej mozaiky.  Mestská časť pokračuje v obnove sôch vo verejnom priestore. Dielo z betónu a keramiky bolo  poškodené, na reštaurovanie získala mestská časť Bratislava-Dúbravka dotáciu z Bratislavského samosprávneho kraja. Opravu, obnovu objektu si všimli mnohí okoloidúci, Dúbravčania, zaujala aj odborníkov. Napísala nám pár riadkov Eliška Kováčová, historička výtvarného umenia.
Počas leta vykonával opravu na objekte s názvom Detská preliezka na ulici M. Schneidera Trnavského výtvarník Ján Šicko. Akademický sochár Ján Šicko aplikoval novovyhotovené časti keramickej mozaiky v intenciách svojho pôvodného návrhu z roku 1983 schváleného fondovou komisiou, v tom období Slovenským fondom výtvarných umení. 
  
Biely koník a motýle
Akademický sochár Ján Šicko spojil v tomto objekte s motívom stavebnice svoje sochárske vzdelanie, nadanie a koníček práce s keramikou s detským svetom rozprávok.
Dielo je tvorené betónovými kockami s motívom rozprávkových bytostí -  černokňažník s dlhým nosom, biely koník, princezná vo veži, zvieratiek a motýľov s fragmentmi prírodnej scenérie v realizácii farebne glazovaných - keramickou sklovinou potiahnutých  keramických dielcov do mozaiky.  Mozaiky hravým spôsobom, rukopisom a kompozíciou dotvárajú a oživujú sivé steny pomerne veľkých kociek z betónu postavených v troch radoch na seba v pôdoryse do tvaru L  so štyrmi samostatne stojacimi kockami.  
Nakoľko objekt plnil 35 rokov svoj účel ako dekoratívny architektonicko-sochársky prvok a preliezačka  na  trávniku  oproti vchodu do neďalekej lekárne, bol už poznačený negatívnymi poveternostnými vplyvmi a drobnými sekundárnymi zásahmi. Viaceré keramické aplikácie boli už poškodené zvetraním, opadané a rozdrobené. Podobne bol poznačený na viacerých miestach aj povrch betónového podkladu lokálnou absenciou  cementovej omietky, znečistením z ovzdušia a  sprejovými farbami.  

Osádzanie mozaiky
 Nové dielce keramickej mozaiky  autor vopred vytvoril v ateliérových podmienkach  z novej šamotovej hliny a dal ich vypáliť v závode ŽIAROMAT v Kalinove s dlhoročnou tradíciou na výrobu technickej keramiky. Betónové kocky očistil od lokálne uvoľnených vrstiev omietky a pripravil ostávajúce plochy na aplikáciu nových dielov keramickej výzdoby, ktoré osádzal do mäkkého cementovo-pieskového lôžka omietky na povrch zvislých stien kociek. 
Práca bola miestami kuriózna, pretože po vsadení do omietkových lôžok,  museli byť nové časti mozaiky držané  rukami, pokiaľ omietka nestuhla natoľko, aby ich udržala, napríklad po osadení mozaiky slnka a oblakov na vrchných  kockách sa museli držať zdvihnutými rukami nad hlavu hodnú chvíľu práve v čase pálivého slnka okolo horúceho poludnia.
Práca na obnove, ktorej prialo viac i menej premenlivé počasie,  však po dohotovení rekonštrukcie keramickej mozaiky a po zjednotení betónového povrchu celého objektu teplým odtieňom sivej farby, priniesla svoje ovocie. Opäť sa opravil a skompletizoval jeden z exteriérových objektov v našej Dúbravke a vrátila sa mu jeho pôvodná výtvarno-estetická hodnota.          
Eliška Kováčová, historička výtvarného umenia  
Vesmírna loď alebo ruka, ktorá žehná sídlisku
Možno kus kovu, možno kultové miesto Dúbravky alebo jednoducho „vesmírna loď“. Patrí k Dúbravke. Pri nápade vyčistiť toto sochárske dielo, ktoré stojí pod potravinami na Homolovej, sme ani netušili, čo všetko objekt s názvom Pozdrav vesmíru ukrýva a čo brigáda prinesie. Počas leta Dúbravské noviny v spolupráci s Občianskym združením ANTIAGE & Jesenium zorganizovali veľké čistenie Pozdravu vesmíru. Na akciu prišiel pozdraviť aj autor diela akademický sochár Dušan Králik. A zďaleka neprišiel sám. Spolu s ním prišiel aj príbeh.
Chirurgické rukavice, riedidlo či iná chémia, hubky, handry a najmä chuť niečo urobiť. To všetko bolo potrebné na veľké čistenie „rakety“. Na dúbravskom sídlisku pristála v roku 1982. Raketa, čiže sochárske dielo s názvom Pozdrav  vesmíru, od slovenského umelca Dušana Králika. 
Po rokoch  ju „zdobili“ nápisy,  pribudli writerské odkazy, tagy. Vďaka pár ochotným rukám sa ich podarilo počas brigády odstrániť, pridali sa aj miestni poslanci, starosta Martin Zaťovič s manželkou Zdenkou sa pustili aj do hrabania a úpravy okolia vesmírnej lode  – „rakety“ pod potravinami na Homolovej ulici.
Nápisy a nečistoty z diela i priestranstva zmizli, odkaz však ostal a počas letnej brigády ho Dúbravčanom odkryl autor diela. 
Dušan Králik sa objavil medzi brigádnikmi a rozhovoril sa.  Aj o tom, ako komisia posudzovala objekt Pozdrav vesmíru v 80. rokoch, že raketa je vlastne skrytým sakrálnym dielom, odkazom alebo aj o tom, ako si na škole urobil vlastné tetovanie. 

Raketa z nebies
„Pre vytvorenie diela ma oslovila architektka Irina Kedrová, bolo to pre mňa zaujímavé, keďže šlo o veľké dielo do exteriéru,“ približuje príbeh objektu akademický sochár. „Všetko, každý návrh však musel ísť cez komisiu a navyše som bol hneď po svojej prvej výstave vylúčený zo zväzu výtvarníkov.  Venoval som sa vesmírnej téme, nevedel som však, ako sa vyhnúť tej ideológii.“
Dušan Králik spomína, ako stál  v Kostole svätej Trojice a pozeral na oltár. „Zrazu som hore zbadal trojuholník s tetragrammatonom uprostred (význam slova Boh, Stvoriteľ, Všemohúci)  a okolo neho žiara, v tom momente som mal vymyslenú sochu.“
Socha alebo trojmetrový trojuholník má podľa slov autora vo svojom vnútri dve figúry v skafandroch, v strede je ruka, ktorá sídlisku žehná. 
Dielo  malo viac rovín.  „Žili sme vtedy v nádeji, že dostaneme takzvaný dolárový, devízový prísľub. Bola to stodolárovka, s ktorou vtedy ľudia dokázali prejsť za tri týždne celú Európu. No a na tej bankovke  bolo takisto  božie oko v trojuholníku, dielo tak bolo aj o slobode...  Pri schvaľovaní som mal pred komisiou trošku malú dušičku, či to v tom modeli neodhalia. Bol to taký pozdrav, pocta tvorcovi, majestátu tvorcovi vesmíru.“
Trojmetrové dielo
Umelec s úsmevom priznáva, že keď jeho návrh prešiel komisiou, ktorú v tých časoch tvorili nielen umelci, ale aj zástupcovia výboru strany, nevedel, ako dielo zrealizovať.  Pozdrav vesmíru je z duralu a má asi tri metre.
„Všetko je urobené z modulov, vnútri sú betónové základy. Ako prvé sme osadili na betónový sokel dve pätky, potom korpus bez dvoch figúr kozmonautov a potom cez spodok, ktorý sa dal odšróbovať sa vliezlo do vnútra, nasadil sa a prišróboval zvyšok.
Pri rakete si sochár zaspomínal aj na svojho otca. „Bol to obyčajný človek, robotník, človek s veľkým srdcom, mal šesť detí, ja som bol najstarší. Keď šiel do dôchodku bol často u mňa v ateliéri, pomáhal mi, rovnako ako aj tu v Dúbravke.“
Aby „žili“ ďalej
Dúbravskú brigádu hodnotil sochár slovami „úžasná vec“.  Mestská časť postupne počas troch rokov vyčistila takmer všetky umelecké diela vo verejnom priestore.  Aj to by malo pomôcť oživiť a pripomenúť ich odkaz a príbeh.
Podobne ako súpis všetkých exteriérových diel v Bratislave vrátane fontán, reliéfnych aj keramických diel, ktoré v meste vznikli od roku 1945 dodnes. Vytvorila ho Sabina Jankovičová, historička umenia a dcéra sochára Jankoviča, spolu s kunsthistorikom Romanom Popelárom s cieľom, aby diela vo verejnom priestore, reliéfy na domoch nemizli bez povolenia  a vedomia autora. Motiváciou súpisu bolo zbúranie diela Jozefa Jankoviča s názvom Čas zo šesťdesiatych rokov, ktorý v roku 2011 neprežil výstavbu predajne Lidl v Ružinove.
Aj Dušan Králik spomína na diela, ktoré mu zmizli, padli bez slova.
„Minulý rok som zažil šok so svojím dielom. V 70. rokoch som robil budovu spojov v Žiline s inžinierom Struhářom. Vlani som bol  v Žiline, urobil som si fotky, bol tam jeden z najväčších kamenných reliéfov, aké boli urobené. Tento rok niekedy v januári či vo februári mi volal jeden mladý sochár, že včera začala demolácia budovy a ten kamenný reliéf padol bez toho, aby ma upozornili.“ 
Sochárovi padlo bez oznámenia aj materiálovo podobné dielo  – Pozdrav vesmíru v Podunajských Biskupiciach. 
 V Dúbravke snáď odovzdá dielo „pozdrav“ ešte mnohých ďalším obyvateľom sídliska...
Dúbravské noviny by chceli pokračovať v predstavovaní jednotlivých diel, ich spoznávaní a oživovaní aj spolu s ich autormi seriálom Poznaj svoje sochy.
Text a foto: Lucia Marcinátová
Napriek horúčavám prišli Na slovíčko, slov padlo veľa, o výstavbe i doprave
V  predstavách ľudia na kúpalisku, pri vode, na prázdninách. Napriek letu, dovolenkám sa však predstavy nenaplnili. Dokonca ukázali opak. Letné stretnutie so starostom pod názvom Na slovíčko prekvapilo. Prekvapilo vysokou účasťou, záujmom a podnetnou,  konštruktívnou debatou.
Pod rastúcou stavbou s názvom MAMAPAPA bolo vidieť hlúčiky ľudí, letné slnko hrialo, niektorí sa ukryli do tieňa. Prichádzali ďalší a ďalší, bolo vidno skupinky, miestnych aj mestských poslancov, vedenie mestskej časti. Na debatu o problémoch, podnetoch, nápadoch tretieho volebného obvodu sa zvolilo tienisté miesto neďaleko už prebiehajúcej výstavby i ďalšej plánovanej.
A práve výstavby, ktorá zahusťuje, mení lokalitu, zapĺňa dopravu, sa týkala prevažná časť stretnutia so starostom Martinom Zaťovičom a poslancami pod názvom Na slovíčko.
Zišli sa skupinky, obyvatelia novostavieb pri vznikajúcom projekte MAMAPAPA, ktorí sa pýtali na výstavbu spoločnosti Strabag Pozemné a inžinierske staviteľstvo. Jej projekt  sa totiž z lúky Pod záhradami presunul do lokality Na vrátkach, kde by mala byť výstavba pre zeleň a Dúbravku menej zaťažujúca.
Strabag: Bude architektonická súťaž
Obyvatelia si zvolili zástupcu, s ktorým bude v súvislosti s výstavbou komunikovať investor a aj miestny úrad. Spoločnosť Strabag prisľúbila totiž otvorenosť projektu a architektonickú súťaž. Až tá by mala určiť, ako bude výstavba na ulici Na vrátkach vyzerať.  Proces je tak len na počiatku, mestská časť ho chce v spolupráci s obyvateľmi korigovať.
Prvé stretnutie so zástupcom a firmou Strabag už počas leta prebehlo.
S iniciatívou presťahovania projektu spoločnosti Strabag z centra Dúbravky Pod záhradami do lokality Na vrátkach prišli mestskí poslanci za Dúbravku Zdenka Zaťovičová a Juraj Káčer a starosta Dúbravky Martin Zaťovič.  Cieľom bolo zachrániť zelenú plochu v srdci mestskej časti, nezastavať centrum Dúbravky,  skultivovať  a k výstavbe na okraji Dúbravky pridať aj park.  
Výstavba bez ciest, nahusto
Agátová, Dúbravčícka. Na vrátkach, Nejedlého... Nové domy, noví obyvatelia, nové autá, nové problémy.
Projekty, ktoré v minulosti vznikali bez chodníkov, ciest.  Hovorilo sa o možných riešeniach, aj o hrozbe dopravného kolapsu. 
„Na ulici Na vrátkach nevidno dopravné značky, je zarastená,“ znela jedna z pripomienok. „Je tam diera v ceste.“
Mestská časť ulicu vyčistila počas júla, problematickejší a nákladnejší je chodník, ktorý na tejto ulici chýba.  Blízko je sociálna ubytovňa Fortuna, pohyb ľudí je veľký. Mestská časť dá naceniť a preverí vytvorenie tohto chodníka, musí hľadať možnosti pohybu pre peších v zaťaženej lokalite.
S pešími súvisel aj ďalší podnet. Zarastený chodník, schodisko medzi stavbami BOS a Obchodným domom Dubrawa. Schodisko sa podarilo mestskej časti vykosiť, vyčistiť v spolupráci so súkromným investorom projektu Dubravy rezidencia ešte počas júla.

Križovatka aj diaľnica
Debata okolo dopravy sa rozvíjala, hovorilo sa aj  o ďalšom možnom výjazde na diaľnicu, ktorý je zatiaľ zo strany Národnej diaľničnej spoločnosti odmietaný, či už roky plánovaného predĺženia Saratovskej ulice. Témou bolo aj nutné riešenie križovatky a možná zmena otáčania áut za obrátiskom električky.
Na križovatke často prichádza k nehodám, stretu chodcov a vozidiel, niekoľké skončili aj tragicky. Mestská časť adresovala na magistrát niekoľko podnetov, keďže križovatka je v správe hlavného mesta. Pre zvýšenie bezpečnosti sa podarilo vyrokovať zatiaľ aspoň zvýraznenie dopravného značenia na sprehľadnenie prejazdu. Celú križovatku by mal však riešiť projekt zo strany Krajského dopravného inšpektorátu. 

Neporiadok
S výstavbou, ktorá v lokalite Agátovej a Dúbravčickej pokračuje, súvisí aj neporiadok od stavebníkov v okolí. Problematické sú aj tunajšie ubytovne – Majster, kde sa hromadia smeti v priekope, či pri takzvanom Thorine. Riešenia však komplikujú vlastnícke vzťahy, pozemky a objekty, nie sú v správe mestskej časti.
Zazneli podnety doplnenia smetných košov, ich oprava, nápady na miesta, kde by mohli pribudnúť nové stromy aj aktivita a vôľa skrášliť okolie obnoveného ihriska pri Dúbravskej pivárni 2 na Nejedlého.
A práve tá aktivita a záujem obyvateľov motivoval a motivuje. Záujem o debatu, veci verejné i svoje okolie, ktoré si vytvárame sami.
Lucia Marcinátová
Ihrisko dostali deti k vysvedčeniu
Za vysvedčenie, k prázdninám.  Dúbravské deti dostali obnovené ihrisko. Mestská časť zrekonštruovala chátrajúce detské ihrisko  medzi dvomi materskými školami a v blízkosti Základnej školy Nejedlého. Otvárala ho na záver školského roka, hrou a poriadnou zábavou.
Na úvod sa predviedli aj malí veľkí tanečníci z priľahlej Materskej školy Nejedlého, prestrihla sa stužka a ihrisko tak oficiálne patrilo tým, ktorí ho využijú najviac  – deťom..
Okrem tohto ihriska mestská časť počas leta vymenila aj hracie prvky na ihrisku v Parku Družba, kde prebehli spolu s obyvateľmi aj dve brigády. Zmeny  sa dočkalo aj ihrisko na Cabanovej, na jeseň je v pláne ihrisko pri pešej zóne na Landauovej ulici.   
(lum)
Kultovú studňu obnovila Dúbravka klasicky
Mestská časť pokračuje v obnove pamiatok. Horanská studňa v starej Dúbravke sa dočkala výmeny striešky
Dúbravčania často polemizujú o jej názve, a neraz sa mýlia aj úrady. Stretneme sa s názvami Horánska, Horanská či dokonca Horárska studňa. Isté však je, že patrí k symbolom, pamiatkam mestskej časti a je aj súčasťou erbu a pečate Dúbravky. Horanská studňa v oddychovom areáli detského ihriska pod Kostolom sv. Kozmu a Damiána v starej Dúbravke.
Pre zachovanie pamiatok a nadviazanie na tradície mestská časť Bratislava-Dúbravka obnovila počas letných dní na studni šindľovú  striešku.  Pri obnove zachovala klasické postupy. Novú striešku rovnako vyhotovila z ručne štiepaného jedľového šindľa.
Zaujímavé je, že  presnú podobu pôvodnej studne nepoznáme. „Nevieme, ako táto studňa vyzerala počas predchádzajúcich stáročí, jej nová podoba je vlastne kópiou studne zo starej pečate z roku 1626, podľa ktorej bol vytvorený novodobý erb mestskej časti,“ približuje správca Dúbravského múzea Ľubo Navrátil. Dodáva, že maďarský i nemecký názov obce napovedá, že na mieste dnešnej Dúbravky musel byť od nepamäti jeden alebo viacero výdatných zdrojov dobrej vody.
Poslednou rekonštrukciou prešla Horanská studňa v roku 1993. Nadzemná časť studne je zložená z betónového okružia, na ktorom je vymurovaná kamenná obruba s vročením 1574. V čase, keď okružie studne stavali, bol tento dátum pokladaný za rok prvej zmienky o obci Dúbravka. 
(lum)
Hasiči čistili studňu a odčerpávali z nej vodu
Počas júla mali dúbravskí dobrovoľní hasiči pracovnú sobotu. Čistili vnútorný priestor Horanskej studne, jedného zo symbolov mestskej časti. Priestor bol plný nečistôt, naplavenín a množstva komunálneho odpadu.
Najskôr pomocou elektrického kalového čerpadla odčerpali vodu z betónovej šachty z hĺbky približne desiatich metrov, potom  ručným náradím vytiahli von tuhé nečistoty ako bahno, štrk, kusy konárov, káble, plastové a sklenené fľaše naložené do vedra.
„Čo nás veľmi potešilo bolo zistenie, že do studne začala pomerne výdatne pritekať čistá podzemná voda,“  povedal Matej Filípek, veliteľ dobrovoľných hasičov. „Počas uvedených prác sme odčerpali približne 10–15 kubíkov vody. Nakoľko niektorí obyvatelia si tento zdroj podzemnej vody pomýlili s odpadkovým košom, namontovali sme na otvárací drevený poklop studne krycí plech, ktorý zabráni ďalšiemu znečisťovaniu do budúcnosti.“
Vodu zo studne hasiči využili na polievanie stromčekov a kríkov v Dúbravke.
Z historických dokumentov sa dozvedáme, že v takzvanej Horanskej studni bol aj v období sucha vždy dostatok vody. Prebytočná voda vytekala do rybníka, v ktorom sa cez leto kúpali deti, následne odtekala do potoka. Voda zo studne taktiež pritekala vodovodným potrubím do dúbravskej školy a do niektorých domov Dúbravčanov.      
(red)
Cyrilometodský sviatok uzákonili na návrh Dúbravčana
Každoročne si chodíme k nášmu dvojkrížu uctiť pamiatku kresťanských patrónov Európy, sv. Cyrila a Metoda. Všetci vieme, že tento sviatok je, okrem iného, aj sviatkom bratskej jednoty Čechov a Slovákov. Menej z nás však vie, ako a kedy sa tento sviatok v novodobej histórii začal sláviť a ako to súvisí s Dúbravkou. Návrh na uzákonenie sviatku predložil Federálnemu zhromaždeniu jeho vtedajší poslanec, Dúbravčan MUDr. Igor Mičieta.
MUDr. Igor Mičieta sa narodil 7. 6. 1939 v Turčianskom Sv. Martine. Celý svoj život zasvätil medicíne a od skončenia štúdia, až do odchodu do dôchodku venoval vtedy veľmi zákernému ochoreniu tuberkulóze. Ako odborník na toto ochorenie pôsobil ako internista, pneumológ - ftizeológ v Ústave tuberkulózy a respiračných chorôb v bratislavských Poddunajských Biskupiciach, kde zároveň vychovával mladú generáciu lekárov, svojich atestantov.
Dúbravčanom sa stal v roku 1975, keď sa s manželkou nasťahoval do novopostavených panelových do-
mov do časti Dúbravky nazývanej Podvornice a kde býval až do svojej smrti v roku 2012.
MUDr. Igor Mičieta ako kresťansky založený človek, ktorému vždy záležalo na spravodlivosti sa spoločensko-politicky angažoval už v časoch socializmu, keď ako nekomunista pôsobil v Helsinskom výbore pre ľudské práva.

Po nežnej revolúcii
Zmena režimu naplno umožnila MUDr. Igorovi Mičietovi začať napĺňať jeho predstavy o spravodlivej spoločnosti stojacej na ideách kresťanských tradícií, demokracie a spravodlivosti.
Tesne po páde režimu v roku 1989, sa vo februári 1990 stal najprv poslancom Snemovne národov Federálneho zhromaždenia a následne  podpredsedom FZ ČSFR.
Na základe jeho poslaneckého návrhu spolu s ďalšími kolegami, poslancami bol prijatý zákon č. 167/1990 Zb. zo dňa 9.5.1990, ktorým sa menil zákon č. 93/1951 Sb. o štátnych sviatkoch, ktorým sa za štátny sviatok a deň pracovného pokoja ustanovil 5. júl, ako „Deň slovanských vierozvestcov Cyrila a Metoda“, ktorý je štátnym sviatkom dodnes. 
Poslanec v Dúbravke
Po odchode z veľkej politiky pôsobil MUDr. Igor Mičieta v komunálnej politike, v mieste svojho bydliska, v bratislavskej Dúbravke, kde ako poslanec miestneho zastupiteľstva, člen kultúrnej a sociálnej komisie a predseda mediálnej rady naďalej realizoval svoje predstavy humanity a demokracie. 
spracoval: Ľubo Navrátil
Foto: archív DM
Povstalecký veliteľ Sekuris zahynul v Mauthausene
SAMUEL SEKURIS
(20. 11. 1906 Radvaň – apríl 1945 Mauthausen  -Rakúsko)
Ľudovú školu navštevoval v Banskej Bystrici - Radvani. V roku 1925 absolvoval štúdium na gymnáziu A. Sládkoviča  v Banskej Bystrici, ale vyučil sa aj za garbiara v Banskej Bystrici - Radvani (1925 – 1932). Spočiatku pracoval u otca, neskôr ako úradník Riaditeľstva pôšt a telegrafov v Bratislave. V roku 1939 - 44 pôsobil ako dôstojník slovenskej armády v rôznych funkciách v Bratislave, Topoľčanoch, Trenčíne a Brezne. Ako major a veliteľ posádky v Brezne sa zapojil do ilegálneho protifašistického hnutia.
Vojenské ústredie SNR ho určilo za povstaleckého posádkového veliteľa v Brezne. Počas tohto  obdobia spolupracoval s partizánmi na Horehroní, ktorým dodával zbrane i materiál. Po vypuknutí Povstania bol veliteľom delostrelcov 2. taktickej skupiny I. čsl. armády na Slovensku.
Dňa 20 11. 1944 bol zatknutý a väznený v Banskej Bystrici a Bratislave. 31. 3. 1945 bol odvlečený do koncentračného tábora v Mauthausene, kde zahynul. Pomník majora Samuela Sekurisa, povýšeného in memoriam na plukovníka, bol pred očami verejnosti dlhé roky skrytý. Nachádzal sa v areáli bývalých kasární, v Brezne, ktoré pred časom kúpil súkromný investor. Aby sa táto významná pamiatka zachovala, muselo mesto zakročiť a nájsť pre pomník dôstojný priestor na Ulici Československej armády, kde bude viditeľný a bežne prístupný všetkým občanom.         
Kveta Slyšková
Nesprávnu výslovnosť môže ovplyvniť aj cumeľ či pitie z fľaše, v ambulancii riešia zajakavosť, výslovnosť aj stratený hlas učiteľa
Po zverejnení informácie o prednáške pre učiteľky materských škôl obrovský záujem verejnosti. Otázky, podnety, žiadosti a tak aj  motivácia zorganizovať niečo podobné aj pre verejnosť, pre rodičov.  Logopedičky súhlasili, pripravili sme spoločne prednášku na tému Narušená komunikačná schopnosť u detí v predškolskom veku (3 – 6 rokov) v Dome kultúry Dúbravka. Záver školského roku alebo teploty nad 30 stupňov sa však podpísali na nízkej účasti. Menší záujem po prvotných žiadostiach a reakciách prekvapil.  Napriek tomu však mala prednáška zmysel. Debata bola živá, podnetná a deti rodičov, ktorí sa zúčastnili, už začali pracovať na zmene, zlepšení komunikácie. Logopedičky podali pomocnú ruku, nasmerovali... Aby nasmerovaní a pomoci mohlo byť čo najviac, oslovili sme klinickú logopedičku Mgr. DANIELU HUDECOVÚ Phd., ktorá spolu s Mgr. Barbarou Trstenskou, prednášali a pôsobia v ambulancii v zdravotnom stredisku Saratov v Dúbravke.  Položili sme jej pár otázok, aby sa cenné informácie dostali na úvod školského roka čo najširšiemu publiku a dúbravským rodičom.
Na prednáške v Dome kultúry Dúbravka ste spomínali, že výslovnosť, by sa mala riešiť predtým, ako dieťa nastúpi do školy. Kedy by mal rodič s dieťaťom vyhľadať logopéda?
Vo vývine reči sa výslovnosť dieťaťa zdokonaľuje postupne a pomaly. Približne do piateho roku ide o fyziologický, vývinový jav, kedy dieťa ešte niektoré hlásky nevyslovuje správne. Pri nesprávnej výslovnosti v období medzi 5.- 7. rokom života môže dôjsť k spontánnej náprave výslovnosti. Aj v tomto období existuje riziko, že dieťa začne tvoriť nejakú hlásku chybne a táto chybná výslovnosť sa zafixuje. Ak napríklad dieťa tvorí hlásku R „hrdelne“ (takzvaný velárny rotacizmus), je malá pravdepodobnosť, že sa chybná výslovnosť hlásky R upraví spontánne.  Ak porucha výslovnosti pretrváva po siedmom roku, je už väčšinou chybná výslovnosť hlásky zafixovaná a nemôžeme očakávať jej spontánne zlepšenie. Pred nástupom do školy by už dieťa malo mať osvojenú správnu výslovnosť všetkých hlások materinského jazyka, aby si bez problémov mohlo osvojovať písanú a čítanú reč.

Prečo vznikajú poruchy vo výslovnosti?
Existuje veľa činiteľov, platí tu princíp, čím skôr zistíme, čo je v pozadí problému, tým skôr sa dá porucha artikulácie odstrániť. Na základe mojej vyše dvadsaťročnej praxe odporúčam rodičom konzultovať poruchu reči dieťaťa s logopédom ideálne po štvrtom roku života. Dôkladné vyšetrenie odhalí príčinu problémov s artikuláciou. Môže ísť o ľahkú poruchu sluchu, zväčšenú nosohltanovú mandľu (adenoidné vegetácie), keď deti nesprávne dýchajú ústami, čo nepriaznivo ovplyvní vývin artikulácie. Poruchu výslovnosti môže spôsobiť aj  prirastená jazyková uzdička, nesprávny rečový vzor, dlhodobé používanie cumľa a s tým spojené myofunkčné poruchy. Dnes sa v praxi vo veľkej miere stretávame s diagnózou - vývinová fonologická porucha.

Priblížte nám túto poruchu.
Ide o poruchu jazyka, pri ktorej je  nápadne znížená zrozumiteľnosť rečového prejavu dieťaťa vzhľadom na jeho vek. Jednotlivé hlásky môže dieťa artikulovať správne, ale slová a vety hovorí skomolene. Pri tejto poruche sú prítomné problémy vo vývine vyšších mozgových štruktúr, predovšetkým vo vývine kôrových sluchových oblastí. Vtedy má dieťa problém sluchom rozlíšiť rozdiel medzi hláskami, napríklad medzi K a T, medzi znelými a neznelými hláskami, medzi ostrými sykavkami (C, S, Z) a tupými sykavkami (Č, Š, Ž) a podobne, hoci sluch má v poriadku. Dieťa s uvedenými problémami povie, že napríklad slová MISKA a MASKA sú rovnaké, slová KOŽA a KOZA sú rovnaké a podobne. Výskumy hovoria, že dnes matky deťom menej spievajú a vývin ich sluchových schopností sa v porovnaní s deťmi v minulosti až tak „nevycibrí“. Naopak, zrakové schopnosti dnešných detí sú na vysokej úrovni z toho dôvodu, že sa pomerne skoro stretávajú s počítačom, tabletom a mobilom. Príčin porúch výslovnosti je však oveľa viac.

Prednáška bola určená pre rodičov detí od 3  – 6 rokov s narušenou komunikačnou schopnosťou. Čo by si mali rodičia týchto detí všímať v súvislosti s rečou a celkovo komunikáciou?
Vývin výslovnosti dieťaťa môžu negatívne ovplyvniť nesprávne zlozvyky ako cmúľanie palca, dlhodobé používanie cumľa alebo pitie z fľaše. Odporúča sa naučiť dieťa piť z pohára, čo najskôr, ako je to možné. Odborníci odporúčajú začať skúšať piť z pohárika v čase, keď sa začína s príkrmami. V útlom veku je dôležité správnym spôsobom stimulovať vývin motoriky artikulačných orgánov, podporiť vývin správneho prehĺtania, čo pozitívne vplýva na vývin artikulácie dieťaťa. Keď dieťa začína tvoriť vety, rodičia  by si mali všímať, ako sa vyvíja gramatika dieťaťa, aké vety používa, či sú rozvité, či správne skloňuje, časuje. Ďalej by si mali všímať, akú má slovnú zásobu, aké je jeho porozumenie reči. Dôležité je sledovať, ako dieťa komunikuje, či dokáže viesť dialóg, nadväzuje primeraný zrakový kontakt a podobne. Ak sa u dieťaťa objavia vyššie uvedené problémy, môže ísť o ťažšie poruchy jazykových schopností, ako napríklad o špecificky narušený vývin reči, ktorý sa v školskom veku môže premietnuť do porúch učenia.

Čo by malo dieťa vedieť, ako komunikovať pred nástupom do školy?
Pred nástupom do prvej triedy by malo byť dieťa schopné prerozprávať príbeh, vyčleniť úvod, jadro, záver. Malo by sa vedieť správne gramaticky vyjadrovať, disponovať slovnou zásobou na úrovni svojich rovesníkov.  Malo by vedieť vytlieskať slovo na slabiky, určiť prvú a poslednú hlásku v slove a mať správnu výslovnosť. Taktiež je dôležité všímať si ako dieťa dýcha, či správne dýcha nosom, aké má držanie tela, ako tvorí hlas, či je dlhodobo zachrípnuté a má zastretý hlas. 

Vraví sa, že každé dieťa je iné, spomínali ste aj isté signály, kedy by mali rodičia spozornieť a poradiť sa s odborníkom, či vývin reči ich dieťaťa napreduje správnym smerom.  Stáva sa, že ak dieťa napríklad do troch rokov nerozpráva alebo komunikuje len zvukmi, je to v poriadku? Čo by ste rodičom odporúčali?
Určite nie je v poriadku, ak dieťa v troch rokoch komunikuje zvukmi, prípadne, ak je jeho reč nezrozumiteľná. V období troch rokov by už malo dieťa vo svojej reči používať súvetia, vedieť prerozprávať zážitky, rozumieť viacnásobným príkazom a ovládať okolo 600-1000 slov. Do konca tretieho roka by malo začať produkovať aj štvorslabičné slová. Rodič by mal spozornieť, ak dieťa napríklad v období okolo prvého roku nemá potrebu komunikovať, neukazuje a nežiada o predmety, nesnaží sa získať pozornosť dospelej osoby zrakovým kontaktom a gestami v spojení s vokalizáciou. Venovať pozornosť treba aj prípadom, keď dieťa nereaguje na príkazy, otázky či výzvy od rodiča či iného komunikačného partnera. U dieťaťa môže ísť o progresívnu poruchu sluchu, narušené sluchové vnímanie alebo sluchové spracovávanie. Dvojročné dieťa by  malo používať dvojslovné kombinácie, používať otázku typu „kde je?“, ovládať približne 50 slov a jeho reč by mala byť zrozumiteľná pre blízkych.  Ak dieťa netvorí dvojslovné kombinácie, jeho reč je blízkym nezrozumiteľná a používa menej ako 10 zrozumiteľných slov, rodičia by mali problém konzultovať s logopédom. Na Slovensku existuje skríningový dotazník TEKOS, ktorý zachytáva deti s potenciálnym rizikom vo vývine reči už od 8 mesiacov. Dúfame, že čoskoro budú celoplošne používať tento dotazník aj pediatri, pričom sa odhalia rizikové deti z hľadiska vývinu reči a už v ranom veku sa odošlú priamo k logopédovi.

Všeobecne prevláda názor, že logopédi sa venujú deťom, ktoré nevedia povedať určitú hlásku, prípadne sa zajakávajú. V Dúbravke máte ambulanciu klinickej logopédie od roku 2015, aké problémy riešite u vás v ambulancii najčastejšie?
Väčšinou sú to narušenia zvukovej stránky reči. Rodič príde za logopédom, že dieťa  nevyslovuje určitú hlásku alebo viaceré hlásky správne a našou úlohou je zistiť, čo je  príčinou poruchy výslovnosti. Na základe toho sa stanovia východiská pre terapiu. Rodič je hlavným článkom celého rehabilitačného procesu, lebo trávi s dieťaťom najviac času. Logopéd ukáže rodičovi, akým spôsobom plniť čiastkové ciele terapie, napríklad ako hlásku vyvodiť, neskôr automatizovať a zafixovať správnu výslovnosť hlásky do spontánnej reči dieťaťa. Úlohou rodiča je s dieťaťom pravidelne pracovať na jednotlivých logopedických cieľoch terapie. Odporúčame precvičovať úlohy s dieťaťom v kratších časových intervaloch, ale viackrát denne.  V pozadí narušenia zvukovej stránky reči môže ísť napríklad  o narušenie motoriky artikulačných orgánov, môže ísť o problém sluchového spracovávania v mozgu, o verbálnu dyspraxiu, kde je v pozadí problému s výslovnosťou porucha motorického plánovania reči, ktoré prebieha v mozgovej kôre. 
Porozumenie u týchto detí je bez problémov, avšak hovoria s námahou, komolia slová. Keď má dieťa problém s výslovnosťou hlások, môže ísť aj o poruchu sluchu u dieťaťa. Často býva v pozadí 	porúch výslovnosti zväčšená nosohltanová mandľa. 
Veľa rodičov nás vyhľadá kvôli tomu, že dieťa začalo síce neskôr rozprávať, neskôr sa „rozrozprávalo“, ale reči rozumie len najbližšie okolie, prípadne je aj jeho gramatika nesprávna. Často zistíme, že ide o špecifický narušený vývin reči, takzvanú vývinovú dysfáziu, kde vývin reči markantne zaostáva za duševným vývinom dieťaťa.

Spomínali ste problém, poruchu sluchu.
Vo veľkej miere sa venujem v ambulancii starostlivosti o deti s poruchami sluchu, 	ktoré majú načúvací aparát alebo kochleárny implantát. Táto oblasť je mojou srdcovou záležitosťou. Veľa rokov som pracovala v Slovenskom centre kochleárnej implantácie v Bratislave. Mám dlhoročné skúsenosti s prácou s deťmi s poruchami sluchu v zahraničných centrách. 
Úzko spolupracujem so svetoznámou auditívno-verbálnou terapeutkou pani Susanne Schmid-Giovannini, ktorá je mojou tútorkou. 
Na Slovensku spolupracujem s Nadáciou Pontis, ktorá vytvorila program včasnej starostlivosti o deti s poruchami sluchu v domácom prostredí tzv. Mobilný pedagóg. 
Vyskúšala som si prácu mobilného pedagóga a bola v tíme ľudí, ktorí sa snažia posunúť starostlivosť o deti s poruchami sluchu na kvalitatívne vyššiu úroveň.  Veľa detí po ukončení tohto programu pokračuje v terapii v mojej logopedickej ambulancii. Tu vidím vysoký prínos intenzívnej práce s dieťaťom v ranom veku do  troch rokov v domácom prostredí. Tie deti s poruchou sluchu, ktorým som sa  venovala ako mobilný pedagóg od veku, keď mali iba niekoľko mesiacov, napredujú vo  vývine reči rýchlejšie. 
V začiatkoch mojej praxe som poskytovala starostlivosť deťom s poruchami sluchu od troch rokov a často aj v neskoršom veku. Tieto deti napredovali vo vývine reči pomalšie. Tím Nadácie Pontis, nás mobilných peda-
gogičiek sa v spolupráci s ďalšími odborníkmi snaží, aby služby terénnej starostlivosti boli dostupné všetkým rodinám s poruchou sluchu. 
Pri takejto službe odborník navštevuje dieťa s poruchou sluchu v jeho domácom prostredí a zabezpečuje jeho výchovu a vzdelávanie. Zároveň rodičom poskytuje cenné rady ako viesť ich dieťa, aby sa bez problémov zaradilo do spoločnosti svojich počujúcich rovesníkov.
K poruchám patrí aj narušenie artikulačných orgánov.
Máme v ambulancii aj veľa detí a dospelých s poruchami hlasu. U detí ide väčšinou o detskú hyperkinetickú dysfóniu. Tá sa väčšinou objaví po čase u malých “krikľúňov“, ktorí príliš zaťažujú svoj hlasový orgán, preťažia ho a neskôr začínajú nesprávne tvoriť hlas. Ich hlas potom znie hrubšie, v pozadí tvorenia hlasu počuť šelest a často aj chripot. Tieto deti navštevujú našu logopedickú ambulanciu, aby sa naučili správnu techniku tvorenia hlasu. Pri nesprávnom tvorení hlasu si môžu deti zničiť hlasivky, môžu sa na hlasivkách vytvoriť uzlíky.  Prichádzajú k nám aj dospelí pacienti s poruchou hlasu  pri parézach  hlasiviek, pri poruchách hlasu pri preťažení hlasiviek, napríklad u učiteľov, ktorí musia veľa rozprávať a po čase začnú „strácať“ hlas). Chodia k nám aj dospelí pacienti s chronickou zajakavosťou, deti so začínajúcou, prípadne fixovanou zajakavosťou. Venujeme sa aj pacientom s afáziou, čo je porucha reči, ktorá vzniká pri ložiskovom poškodení mozgu, či pacientom s dyzartriou, čiže poruchou reči, ktorá vzniká pri organickom poškodení nervovej sústavy. Logopédia je nádherná veda, kde musí mať logopéd veľa vedomostí z odborov ako sú otorinolaryngológia, neurológia, psychológia, neuropsychológia, lingvistika, surdopédia, liečebná pedagogika, liečebná reha-
bilitácia a iné, aby vedel exaktne určiť, kde má dieťa problém a následne ho spolu s rodičom riešiť.

Ako prebieha a vyzerá prvá návšteva u logopéda? 
Prvé stretnutie si rodič dohodne telefonicky. Vstupnú diagnostiku sa snažíme robiť v doobedňajších hodinách, kedy dieťa ešte nie je unavené. Robíme podrobnú klinicko-logopedickú diagnostiku, pri ktorej zostavujeme anamnézu dieťaťa, robíme orientačné vyšetrenie sluchu, hodnotíme aktuálnu úroveň vývinu reči dieťaťa, vyšetrujeme všetky jazykové roviny   – gramatickú stránku reči, úroveň slovnej zásoby, hodnotíme zvukovú stránku rečového prejavu, pragmatickú rovinu – spôsob, ako deti používajú jazyk, celkovú motoriku dieťaťa, motoriku artikulačných orgánov, grafomotoriku, lateralitu  a preskúmame sociálne prostredie dieťaťa. Snažíme sa zistiť presnú príčinu poruchy reči. Rodič po každom vyšetrení dostane klinicko-logopedickú správu s presne stanovenými cieľmi terapie.

Ako prebieha „liečba“?  Možno naučiť správne komunikovať takmer každého?
Úspešnosť terapie výslovnosti je v našej ambulancii vysoká. Korekcia výslovnosti je možná tak u detí v predškolskom veku, ako aj u detí školského veku i v dospelosti. Dôležitá je motivácia a trpezlivosť pacienta. Pri niektorých diagnózach sa nám nie vždy úplne podarí odstrániť rečové problémy. Snažíme sa však minimalizovať negatívny vplyv poruchy reči (napr. zajakavosti) na fungovanie dieťaťa alebo dospelého.

Čo je pre vás výzva v rámci logopédie?
Momentálne je mojou osobnou výzvou informovať verejnosť o širokej škále porúch reči, aby sa komunikačné problémy u detí nezanedbávali, aby boli deti rečovo zdatné vo svojom materinskom jazyku, sebavedomé a viedli plnohodnotný život. Aby sa u dospelých pacientov s poruchami reči, prípadne hlasu, minimalizoval negatívny vplyv na ich sociálny a spoločenský život.

Častou témou u rodičov je výber nosnej mandle dieťaťa  - vybrať alebo nevybrať? Bránia správnemu rozvoju reči?
Ak je nosohltanová mandľa zväčšená, tak bráni správnemu dýchaniu nosom. Dieťa dýcha ústami, ústa sú permanentne otvorené, oslabuje sa perno-perný uzáver, oslabuje sa sval strednej časti jazyka, vznikajú myofunkčné problémy, nesprávne prehĺtanie. Pri nesprávnom dýchaní ústami sa sánka vysúva dopredu, aby malo dieťa dostatok vzduchu. Aj jazyk dieťaťa pracuje úplne iným spôsobom ako u dieťaťa, ktoré   dýcha nosom. Pri prehĺtaní takto oslabený jazyk vykoná nesprávny pohyb, čím vytláča horné zuby smerom dopredu. Rodič po čase navštívi čeľustného ortopéda, ktorý chrup pomocou strojčeka vyrovná. Ak sa však neodstránia myofunkčné problémy, ak jazyk naďalej vykonáva nesprávny pohyb pri prehĺtaní, horné zuby po určitom čase jazyk znova vytlačia dopredu. Keďže pri zväčšenej nosohltanovej mandli po čase dochádza k myofunkčným problémom, jazyk je oslabený, pernoperný uzáver je oslabený, výslovnosť hlások je zákonite narušená. Pri zväčšenej nosohltanovej mandli bývajú často narušené ostré sykavky C, S, Z, DZ či hlásky T, D, N. Jazyk má pri výslovnosti medzizubné postavenie. Aj nesprávna výslovnosť hlások L a R môže byť spôsobená nesprávnym dýchaním kvôli zväčšenej nosohltanovej mandli, respektíve 	zdurenej sliznici v nose v dôsledku alergie. Oslabený jazyk dieťa nie je schopné 	zdvihnúť za horné zuby a udržať ho v napätí. Často sa  v praxi stáva, že ak sa odstráni príčina nesprávneho dýchania ústami, ak sa dieťa naučí správne dýchať nosom, posilníme perno-perný uzáver a jazyk, hláska sama „naskočí“. Nie som zástanca vyberania nosohltanovej mandle, keď to naozaj nie je nutné. Ak však zväčšená nosohltanová mandľa (adenoidné vegetácie) ovplyvňuje aj situáciu v strednom uchu v zmysle častejších stredoušných zápalov, tvorby podtlaku, tekutiny,   hlienu alebo až gleju v strednom uchu v kombinácii s dlhodobými artikulačnými problémami, nie je nad čím váhať. Chirurgické riešenie je nutné. 

Viac detí v rodinách sa dnes vychováva bilingválne, istotne to ovplyvňuje aj reč a jej vývin. Čo by ste odporúčali?
V súčasnosti sa skôr zdôrazňujú výhody plynúce z bilingválnej výchovy pre dieťa, aj keď v minulosti to tak vždy nebolo. Výhody sa týkajú celkového fungovania dieťaťa v komunikačnej situácii. Zistilo sa, že bilingválne deti sú komunikatívnejšie a pragmaticky zdatnejšie v konverzácii. Predpokladá sa tiež, že mozog bilingválnych osôb má hustejšiu sieť synapsií a viac neurónov. Výskumy zistili, že nástup degeneratívnych chorôb (rôzne formy demencie) sa objavujú u bilingválnych osôb  v neskoršom veku v porovnaní s monolingválnymi osobami. Bolo tiež zistené, že bilingválne osoby lepšie regulujú emócie. Ak dieťa vyrastá na národnostne zmiešanom území, alebo v prirodzene jazykovo zmiešanom prostredí, rodičia si bilingválnu výchovu neuvedomujú. Všeobecne sa odporúča viazanie používania jedného jazyka na konkrétnu osobu. Mama napríklad od narodenia s dieťaťom hovorí po slovensky, otec po anglicky. Okrem tohto prístupu existujú aj iné formy osvojovania si cudzieho jazyka, napríklad do troch rokov si má dieťa   osvojiť jeden jazyk a to ten, ktorým hovoria obaja rodičia. Po treťom roku sa pridáva jazyk, v ktorom sa bude dieťa vzdelávať a bude pre neho dominantným jazykom. Ďalším možným príkladom je osvojovanie si dvoch jazykov súčasne a ich viazanie na rôzne prostredia. Doma a v kostole dieťa rozpráva po rusínsky, v škole a u lekára po slovensky. Štúdie potvrdzujú, že vývin jazykových schopností bilingválnych detí sa v ranom a predškolskom veku v zásade neodlišuje od normálne sa vyvíjajúcich monolingválnych detí. V ambulancii sa často stretávame s tým, že napríklad otec Slovák rozpráva s dieťaťom od narodenia po anglicky, teda nie svojím materinským jazykom) a matka po slovensky. Ak dieťa výrazne nezaostáva vo vývine slovenského jazyka, odporúčame pokračovať 	v takomto tzv. intenčnom bilingvizme. Dôležité však je, aby rodič ovládal jazyk na vysokej úrovni, pretože nesprávna gramatika a nedokonalá výslovnosť môžu nepriaznivo vplývať na osvojenie si cudzieho jazyka dieťaťom. Ak pozorujeme u dieťaťa výrazne zaostávanie vo vývine slovenského jazyka, odporúčame stimulovať vývin len slovenského jazyka. V takýchto prípadoch sa snažíme zistiť, či výrazné zaostávanie vo vývine slovenského jazyka nie je spôsobené špecificky narušeným vývinom reči u dieťaťa, tzv. vývinovou dysfáziou. 
Lucia Marcinátová
Spravilo, nespravilo. Mapujeme zmeny a plány – školy.
Tri letá plné prác, rekonštrukcií, priorita rozpočtu mestskej časti a aj dôvod na jeho zmenu. Školstvo a stav školských budov, areálov. Nevyhnutné opravy, zdedené havarijné stavy, no aj investície, obnovy. Počas uplynulých troch rokov sa Dúbravka zamerala na rekonštrukcie školských budov. Školstvo tak patrí k ďalšej zastávke v našom hodnotiacom „seriáli.“ Navštívili sme Školský úrad, Oddelenie školstva, vzdelávania a športu, prešli všetky základné školy, nazreli do materských škôl, v ktorých sa počas leta pracovalo a nazreli aj do pripravovanej novej Materskej školy na Bullovej.
Rebriny, pri ktorých sme cvičili „brušáky“, podlaha, po ktorej sme behali, basketbalový kôš, do ktorého sme triafali loptu. Telocvične v Dúbravke si pamätajú.
Mnohé od čias postavenia školy nezmenené. S rovnakou podlahou, obkladmi. Zmeniť sa to rozhodla mestská časť počas tohto leta, miestni poslanci podporili zámer v rozpočte a začalo sa pracovať. Obnovou prechádzajú telocvične vo všetkých základných školách v Dúbravke – na Beňovského, Pri kríži, Nejedlého, Sokolikovej.

Veľké investície
Školstvo patrí už štvrtý rok k prioritám mestskej časti. Letá a prázdniny využíva Dúbravka na opravY a rekonštrukcie.
Najväčšou investíciou mestskej časti bolo vytvorenie novej Materskej školy Fedákova. Vznikla obnovou chátrajúceho objektu, v ktorom kedysi sídlil bytový podnik aj detské jasle.
„Podarilo sa dokončiť obnovu kúpeľní vo všetkých materských školách mestskej časti,“ hovorí František Novák, vedúci Hospodárskej správy. Podobne úspešné bolo aj zateplenie škôlok. Počas tohto leta sa dokončovalo zatepľovanie troch objektov materských škôl. Na zateplenie Materskej školy Galbavého získala mestská časť Bratislava-Dúbravka dotáciu z Enviromentálneho fondu.

Aj menšie opravy - zmeny
Mestská časť je zriaďovateľom jedenástich materských škôl, v septembri pripravuje otvorenie novej materskej školy na Bullovej. Vo viacerých materských školách prebehla počas uplynulých štyroch rokov výmena linolea, kobercov, vstupných dverí, kopilitov a sklených výplní, úprava či obnova detského ihriska v areáli, vo všetkých materských školách hygienické maľo-
vanie.
Na ihriská Materskej školy Pri kríži a Švantnerova získala mestská časť dotáciu z Bratislavského samosprávneho kraja vo výške 8-tisíc eur, Materskej škole Cabanova pri opravách kúpeľní pomohla dotácia z úradu vlády. Aj Materská škola Ožvoldíkova bola úspešná v žiadostiach o dotáciu. Z projektu Krajšia škôlka získala od Bratislavského samosprávneho kraja dvetisíc eur, vďaka nim vymenila vnútornú presklenú stenu. Združenie rodičov materskej školy tiež riešilo opravy hracích prvkov a terénnych úprav školského dvora.
Počas posledných prázdnin Rodičovské združenie pri Materskej škole Pri kríži začalo vďaka grantu z Nadácie Volkswagen Slovakia v rámci projektu Bezpečne na ceste realizovať dopravné ihrisko v areáli materskej školy. Privíta deti na začiatku školského roka. Podobné dopravné ihrisko, ktoré tiež vzniklo vďaka grantu a aktivite rodičov, sa otváralo vlani pri Materskej škole Cabanova.

Športu zdar!
„Veľkou zmenou prechádzajú tiež telocvične a šatne vo všetkých základných školách,“ hovorí starosta Dúbravky Martin Zaťovič. „Teší ma, že miestni poslanci podporili na zastupiteľstve zmenu rozpočtu a vyčlenenie peňazí na rekonštrukciu a opravy v školských objektoch.“
V rámci podpory športu sa mestská časť snaží meniť aj ihriská a vonkajšie športoviská v areáloch základných škôl. Prostredníctvom grantu  sa podarilo rekonštruovať priestor a premeniť zanedbaný priestor v areáli Základnej školy Pri kríži na takzvané Zelené átrium či revitalizovať športovisko a vymeniť športový povrch Základnej školy Nejedlého. Vďaka aktivite školy, rodičov a pomoci miestneho úradu sa menilo aj športovisko pri Základnej škole Sokolikova, kde pre malých atlétov vzniklo doskočisko. Mestskej časti sa tiež podarilo získať dotáciu z ministerstva financií, vďaka ktorej sa na Sokolikovej rekonštruujú šatne. 

Prekvapenia - havárie
Väčšie práce a opravy prebehli počas leta aj na Základnej škole Nejedlého. Išlo o opravu stropu v jedálni, opravu strešného plášťa, prasklín v strope kabinetov, výmenu svietidiel či opravu oplotenia areálu základnej školy.
Okrem plánovaných obnov, musela mestská časť riešiť mnohé neplánované, nečakané, havarijné. Prasknuté potrubia, zatekajúce strechy, opadané omietky, zduté podlahy. Materské a základné školy v správe mestskej časti sú totiž staršie objekty.
„Riešili sme množstvo havarijných stavov školských objektov,“ hovorí prednosta úradu Rastislav Bagar. Pomohla aj dotácia 20-tisíc eur na riešenie havárií od ministerstva školstva.
Na stav školských budov v Dúbravke má podľa prednostu vplyv ich vek, pochádzajú zo 70. rokov, a aj celkové poddimenzovanie samospráv. 
„Do vienka dostali samosprávy budovy základných a materských škôl, na opravy im chýbajú peniaze, nie je to len problém Dúbravky.“ 
Terajšie vedenie Dúbravky preto vyčlenilo na školstvo viac než vlani, školstvo si dalo ako jednu zo svojich priorít.
Nečakanú situáciu zažila tento rok Materská škola Cabanova, havarijný stav v podobe odskočených dlaždíc podlahy prekvapil školskú kuchyňu. Opravou prešla počas júla. 
Veľká havária vody prekvapila Základnú školu Pri kríži či Materskú školu Ožvoldíkova.
Súčasné vedenie mestskej časti nezdedilo len problémy s opravami školských budov, ale aj roky neriešený nedostatok miest v materských školách. Ten sa podarilo vyriešiť otvorením Materskej školy Fedákova v roku 2017 a tento september otvorí brány aj nová Materská škola Bullova.
Text a foto: Lucia Marcinátová
Nová farebná Fedákova,  na Slovensku jedinečná Bullova
Počas uplynulých dvoch rokov otvorila mestská časť Bratislava-Dúbravka dve nové materské školy. Vyriešila tak problém s kapacitou, do materských škôl sa dostali všetky trojročné dúbravské deti.
Pred rokom dokončovanie, pracovné leto  a potom veselé otvorenie s divadelníkmi aj prefíkaným vlkom. Z dlhých nôh drevených chodúľ sa deťom prihováralo Divadielko z domčeka,   vítalo deti v novej Materskej škole na Fedákovej.  Naplnila sa v septembri 2017. Po mesiacoch prác a premene schátranej budovy na farebnú škôlku pre deti ju mestská časť oslávila hrou a veselo. 
Tento rok plánuje otvorenie jedinečnej Materskej školy Bullova.  Mestská časť tak už bude zriaďovateľom dvanástich materských škôl.

Fondy a nové miesta
Zarastená plocha, šmykľavka vedúca nikam, hrdzavý starý kolotoč, rozbité okná, posprejované steny a priestor, ktorému sa po zotmení treba radšej vyhnúť. Tak ešte pred dvomi rokmi vyzeral objekt na Fedákovej ulici. 
Dnes je to budova plná života, detí. Dvor sa zazelenal, zaplnil. Jedenásta materská škola, ktorú sa podarilo mestskej časti otvoriť na začiatku školského roku 2017. Mestská časť využila pri obnove peniaze z Integrovaného regionálneho operačného programu (IROP). Išlo o nenávratný finančný príspevok na zvýšenie kapacít infraštruktúry materských škôl. Dúbravka totiž získala eurofondy, čím sa vedeniu mestskej časti podarilo ušetriť viac než 580-tisíc eur a vytvoriť 92 nových miest v škôlkach pre dúbravské deti. 
Ide o najvyšší príspevok, dotáciu, akú kedy Dúbravka získala. Nová materská škola na Fedákovej vznikla prestavbou a rekonštrukciou chátrajúceho objektu.
Obnova sa začala v novembri 2016 a trvala do júna 2017. Budova slúžila v minulosti ako detské jasle. Bývalé vedenie Dúbravky ukončilo prevádzku súkromných jaslí v roku 2009 s dôvodom, že v objekte bude fungovať zariadenie pre seniorov. Tento prísľub však ostal len na papieri a budova odvtedy chátrala. V časti fungoval ešte dlhšie bytový podnik. 

Dvanásta materská škola
Muži v bielych košeliach, no aj montérkach s náradím v ruke, dámy v kostýmoch i v pracovnom odeve. Areál a budova Strednej odbornej školy pedagogickej na Bullovej neprázdninoval. Počas leta ho zaplnili robotníci, upratovačky, predtým aj architekti, projektanti a občas aj zástupcovia župy a mestskej časti. Kontrolovali prácu a prípravu materskej školy na otvorenie.
Dúbravka v spolupráci s Bratislavským samosprávnym krajom pripravuje otvorenie novej materskej školy na Bullovej ulici. Fungovať by mala od septembra 2018. Má ísť o jedinečný projekt a školu na celom Slovensku, v ktorom pôjde o prepojenie strednej školy, praxe a materskej školy. Dúbravka je dnes zriaďovateľom jedenástich materských škôl so 44 triedami a 1013 miestami, s novou materskou školou to bude 1095  miest.
Otvorením dvanástej materskej školy vyriešila Dúbravka problémy s kapacitou. „Myslím, že ďalšia nová materská škola nebude potrebná. Všetky trojročné dúbravské deti, ktoré majú tri roky k septembru budú prijaté,“ hovorí Marta Jurkovičová, vedúca Oddelenia školstva, vzdelávania a športu.
Text a foto: Lucia Marcinátová
Novinky:  Zápisy elektronicky a poriadok v prijímaní detí
Mestská časť sa musela popasovať v posledných troch rokoch nielen s nedostatkom miest v materských školách, ale aj chaosom pri zapisovaní.  Dúbravka tak pristúpila k elektronickému zapisovaniu a kritériám pre prijímanie detí.
Vlani prvýkrát s cieľom zrýchliť a zefektívniť, v roku 2018 po premiére opätovne. Mestská časť Bratislava zapisovala už druhýkrát deti  materských škôl elektronicky, čiže prostredníctvom online formulára, ktorý bol zverejnený na webe mestskej časti www.dubravka.sk.

Elektronické prihlasovanie
„Elektronickou registráciou sa snažíme odstrániť nezrovnalosti pri zadávaní osobných údajov detí a rodičov a okrem toho zjednodušiť postup pri triedení žiadostí,“ vysvetlil prednosta miestneho úradu Rastislav Bagar. Niektorí rodičia totiž prihlasovali dieťa na niekoľko materských škôl súčasne, čím vznikali duplicitné žiadosti.
Reakcie na elektronické zapisovanie z praxe má školský úrad aj  Oddelenie školstva, vzdelávania a športu. 
„Pri prihlasovaní to veľmi pomohlo,“ hodnotila Ľubica Szilasiová, vedúca školského úradu. „Pozitívne sú aj reakcie rodičov.“
Dúbravka je zriaďovateľom jedenástich materských škôl so 44 triedami, aktuálne pripravuje aj otvorenie novej materskej školy v budove Strednej odbornej školy pedagogickej na Bullovej. Pôjde o štvortriednu materskú školu s kapacitou 82 miest a fungovať začne od septembra.

Vek a trvalý pobyt
Už pred dvomi rokmi začala mestská časť s kritériami pre prijímanie detí. Prioritou bolo zobrať všetky trojročné deti s trvalým pobytom v Dúbravke.   Podľa zákona sa odporúča prednostne prijať do materskej školy päťročné deti a deti s odloženým začiatkom plnenia povinnej školskej dochádzky a deti s dodatočne odloženou povinnou školskou dochádzkou.
Dobrou správou je, že vlani sa podarilo prijať všetky dúbravské deti, ktoré do konca roka 2017 dovŕšili tri roky veku. O prijatí dieťaťa rozhoduje riaditeľka materskej školy, kritériá sú pre prijímanie odporúčacie. K hodnotiacim kritériám patria – trvalý pobyt detí a rodičov v mestskej časti Dúbravka, vek dieťaťa, pričom staršie dieťa má prednosť a tiež súrodenec, ktorý navštevuje tú istú materskú školu.
(lum)
Najvýznamnejšie dotácie pre školy a školské areály
■ Dotácia z BSK na revitalizáciu detských ihrísk  a školských dvorov: 24.500 eur
■ Dotácia IROP z Európskeho fondu reg.rozvoja na rekonštrukciu MŠ Fedákova: 509.396,33 eur a z ministerstva školstva na MŠ Fedáková: 160.000 eur
■ Dotácia z BSK na miestnu knižnicu: 7.500 eur, z Fondu na podporu umenia pre knižnicu: 1.000 eur
■ Dotácia z ministerstva financií pre ZŠ Nejedlého na revitalizáciu školského dvora: 12.000 eur a dotácia z MFSR pre ZŠ Sokolíkova na rekonštrukciu šatní: 12.500 eur
Najväčšie opravy a investície – základné a materské školy
■ Zateplenie materských škôl – Ušiakova, Galbavého, Ožvoldíkova
■ Rekonštrukcie kúpeľní v materských školách – Galbavého, Cabanova, Pri kríži, Švantnerova, Sekurisova, Ušiakova, Ožvoldíkova
■ Výmena kopilitov v miestnej knižnici a materských školách  Pri kríži, Cabanova 
■ Základná škola Beňovského – oprava strechy, prístupového schodiska, výmena pvc, výmena svietidiel
■ Základná škola Nejedlého – rekonštrukcie striešky nad vstupom, rozšírenie učební, rekonštrukcie toaliet, výmena svietidiel, výmena pvc,
■ Základná škola Sokolikova- rekonštrukcie toaliet, výmena pvc, výmena svietidiel, rekonštrukcia elektroinštalácie, vetranie v telocvični
■ Základná škola Pri kríži – rekonštrukcie striešky nad vstupom, rekonštrukcia elektroinštalácie
■ Výmena okien – MŠ Ožvoldíkova, ZŠ Sokolikova, bývalá ZŠ Bilíkova
Najväčšie zmeny pre Dúbravku
■ Všetky trojročné dúbravské deti prijaté do materských škôl - nová Materská škola Fedákova, nová Materská škola Bullova
■ Rekonštrukcie telocviční a šatní – Základná škola Beňovského Pri kríži, Nejedlého, Sokolikova
■ Prijímanie detí do materských škôl elektronicky
Žiaci z celého Slovenska zasadli v Dúbravke do letnej školy
Na začiatku druhej polovice júla sa stretla v Základnej škole na Nejedlého ulici takmer stovka žiakov. Do školy prišli deti zo slabších sociálnych pomerov, s problémami s učením či dochádzkou. Prebiehala tu totiž Letná škola Teach for Slovakia.
Program Teach For Slovakia organizoval už piaty rok letnú školu. Po ročníkoch na východnom Slovensku sa preniesol na západ a priamo k nám, do Dúbravky. Prebiehal v priestoroch Základnej školy Nejedlého.  Akciu pre deti 2. až 9. ročník podporila aj Nadácia Volkswagen Slovakia.
Letná škola je miestom, ktoré má pomôcť žiakom formovať sa, motivovať, no  aj posilniť akademické zručnosti. V škole majú deti stráviť čas v zmysluplnom prostredí, nadviazať nové priateľstvá. 
Po vyučovaní sa deti venujú rôznym záujmovým činnostiam, športujú, čítajú knihy, tvoria. 

Iný prístup k deťom
Letná škola je charakteristická individuálnym prístupom, pozitívnym príkladom, nešetrí sa v nej chválou, čo vplýva pozitívne na deti, ktoré pred jej návštevou neboli ukážkovými študentmi.
Pridanou hodnotou školy sú mladí, kreatívni a inšpiratívni ľudia, inovatívne spôsoby výučby, individuálny prístup a podpora zvedavosti. Žiaci naberú sebavedomie aj v predmetoch, ktoré im doteraz nešli.  V rámci výsledkov sa žiaci Letnej školy Teach for Slovakia za dva a pol týždňa posunuli v čitateľskej gramotnosti o toľko, ako je bežný posun u žiakov za obdobie školského polroka.   Žiaci sa učili angličtinu, matematiku, prírodné a spoločenské vedy. 
„V projekte Letná škola sa sústredíme na inovatívne spôsoby výučby, individuálny prístup a podporu zvedavosti. Mnohé deti si v lete obľúbili predmety, ku ktorým si zatiaľ nevedeli nájsť vzťah. Našli sa aj také, ktoré majú bežne problém fungovať v kolektíve, majú z neho strach,” priblížila Anežka Karľa, riaditeľka Letnej školy.

Ľudia z praxe
Medzi najzaujímavejšie hodiny patrili napríklad tie, keď za žiakmi prišiel Kanaďan, žijúci na Slovensku a debatoval s nimi ako sa človeku zo zahraničia býva u nás. Letnú školu takisto navštívila ministerka školstva Slovenskej republiky Martina Lubyová a žiaci si pre ňu pripravili prezentácie na tému „Keby som bol/a ministrom školstva.“ 
Letná škola je špecifická aj tým, že v nej neučia  skutoční učitelia, ale ľudia z praxe, právnici, ekonómovia, architekti, ktorí podstúpia tréning a po jeho skončení ostávajú počas školského roka vyučovať na školách. 
Na Základnej škole Nejedlého tak ostanú tento rok piati vyučujúci. Budú aj naďalej pracovať s deťmi, ktoré si počas leta získali.
(zm, red)
Nech najlepší študenti idú vzorom
Za reprezentáciu školy, úspešné riešenie olympiády, alebo pomoc spolužiakom. Tesne pred vysvedčeniami oceňuje Dúbravka už tradične svojich najlepších žiakov. Z každej školy je vždy vybraný ten, ktorý si ocenenie zaslúži a pozvaný je na neformálne stretnutie so starostom Martinom Zaťovičom. Inak tomu nebolo ani tento rok, starosta prijal troch chlapcov a jedno dievča.
Simona Tichá – ZŠ Beňovského
Škola ju ocenila za každoročné reprezentovanie  v rôznych súťažiach. 
Najväčšie úspechy  – 3. miesto okresné kolo v olympiáde zo slovenského jazyka, 1. miesto skok do výšky a 1. miesto skok do diaľky na okresnom kole v atletike, 2. miesto skok do výšky na krajskom kole v atletike, ocenená v súťaži Bratislava, moje mesto 2018. Simona má za sebou aj mnohé ďalšie mimoškolské úspechy, na rôznych slovenských pretekoch v skoku do výšky, nominovaná bola aj na  International  Kid´s games Jeruzalem 2018 -  medzinárodné atletické preteky, kde skončila so striebornou medailou.
Timotej Martinkovič  – ZŠ Nejedlého
Žiaka vybrala škola za úspešné reprezentovanie v okresnom kole Olympiády ANJ, kde obsadil 5. miesto, za veľmi dobré študijné výsledky a za vzorné plnenie si svojich povinností a ústretovosť voči spolužiakom aj vyučujúcim.
Matej Bazovský – ZŠ Pri kríži 
Matej dosahoval na škole výborné výsledky. Počas štúdia sa zúčastnil  viacerých súťaží a olympiád a umiestnil sa na popredných miestach. Pravidelne pomáhal pri realizácii celoškolských akcií a školu pravidelne reprezentoval na otvorených hodinách biológie. Najväčšie úspechy – dvakrát  2. miesto na dejepisnej olympiáde v obvodnom kole, 3. miesto v súťaži organizovanej Slovenským zväzom boja proti fašizmu , úspešný riešiteľ na chemickej olympiáde v obvodnom kole, úspešný riešiteľ na geografickej olympiáde v obvodnom kole 8. miesto na geografickej olympiáde v obvodnom kole, 2. miesto na Štúrovom Zvolene v obvodnom kole.
Marián Plaštiak  – ZŠ Sokolíkova
Mariána škola vyzdvihla za vynikajúce výsledky počas celého štúdia, zapájal sa aktívne aj do súťaží a olympiád, kde bol úspešný aj vo vyšších regionálnych kolách. Je nápomocný triednej pani učiteľke pri organizovaní triednych aktivít a ochotný vždy pomôcť svojim spolužiakom.
Najväčšie úspechy – 1. miesto krajské kolo Olympiády zo SJL, šk. rok 2017/2018, 2. miesto krajské kolo Geografickej olympiády, postup do celoslovenského kola, úspešný riešiteľ, šk. rok 2017/2018, 5 ročníkov po sebe účasť a umiestnenie na krajských kolách, úspešný v okresných kolách Matematickej Olympiády a Pytagoriády, 2.miesto v súťaži Dúbravka moja.            
(lum)
Pri dvojkríži sa stretli dáždniky, kvapky podujatie neprekazili
Hrmenie, kvapky dažďa a na konci aj slniečko, dúha. To všetko tento rok prispelo k nevšednej atmosfére Stretnutia pri Dvojkríži pred Kostolom Ducha Svätého.
Desaťmetrový dvojkríž za Kostolom Ducha Svätého a pri ňom farebné striešky dáždnikov. Pomedzi kvapky a odchádzajúcu búrku počuť tóny harmoniky a spev. Stretnutie Dúbravčanov pri príležitosti 1155. výročia príchodu Cyrila a Metoda, ktoré už patrí k tradičným akciám mestskej časti začiatkom leta, neprekazil ani dážď. Naopak dodal mu atmosféru.
Ľudí spojil pod dáždnikmi, kto mal priestor, schoval pred kvapkami „blížneho svojho“.
Podujatie, ktoré organizuje Miestny odbor Matice slovenskej v Dúbravke, začalo po svätej omši a nespojilo len Dúbravčanov, ale aj cirkvi.  Ku krížu prišiel, pozdravil a prihovoril sa katolícky dúbravský farár Miroslav Bederka i evanjelický farár Ján Hroboň. Odzneli aj piesne v sprievode harmoniky v podaní Miestneho odboru Matice slovenskej v Dúbravke.
Stretnutie pri dvojkríži písalo v tomto roku už svoje šieste pokračovanie, desaťmetrový dvojkríž za Kostolom Ducha Svätého stojí v Dúbravke od roku 2013. Vztýčili  ho pri príležitosti 1150. výročia príchodu Cyrila a Metoda na naše územie.
Miestny úrad do priestoru osadil lavičky, pri dvojkríži sa tak dá posedieť, pristaviť, popremýšľať, a to nielen počas sviatku 5. júla...               
(lum)
Stredoškoláci sa v lete učili robiť webstránky
Na Gymnáziu Bilikova učili počas leta „matfyzáci“, čiže študenti  Fakulty matematiky, fyziky a informatiky  UK, stredoškolákov robiť web - od grafického návrhu až po hotovú stránku. Išlo o prvú takzvanú Letnú školu tvorby webstránok.
Letná škola vznikla ako nápad priniesť predmet webovská grafika, ktorý sa každý rok učí na „matfyze“ vo verzii vhodnej pre stredoškolských študentov. Vedieť robiť vlastné webstránky a s tým spojené grafické zručnosti sa určite zíde nielen študentom, a nie je to pritom vôbec ťažké. Počas piatich dní sa študenti učili vytvárať grafické návrhy loga a stránky, upravovať fotografie, programovať webstránky a na záver odzneli prednášky z grafického dizajnu a web dizajnu.
Prvý ročník tohto zaujímavého podujatia duálneho vzdelávania bol pre študentov zadarmo aj vďaka podpore mestskej časti Bratislava-Dúbravka a ochote Gymnázia Bilikova a jej učiteľov. Odbornú stránku zabezpečili doktorandi z Fakulty matematiky, fyziky a informatiky Univerzity Komenského. Po kladnej spätnej väzbe plánujú organizátori túto akciu o rok zopakovať a rozšíriť o ďalší kurz 3D grafiky a animácie. Viac informácií nájdete na letnaskolawebu.sk.
 (sst)
Filmy pod hviezdami, džezové tóny aj šašove fóry
Mestská časť aj toto leto oživila kultúrou. Podujatia sa okrem amfiteátra preniesli aj pred dom kultúry či do Parku Pekníkova.
Prvýkrát na skúšku a prvýkrát úspešne. Počas Kultúrneho leta v Dúbravke vyskúšala mestská časť aj premietanie pod holým nebom, takzvané Letné kino. Malo úspech, prilákali mnohých. Naplánované boli štyri premietania pred Domom kultúry Dúbravka. Prvé prekazil silný lejak.
Podobne dážď zmaril aj niektoré ďalšie z podujatí dúbravského kultúrneho leta. Dážď ukončil napríklad Detské popoludnie na Pekníčke. Mestská časť preto pridala niečo pre deti na pôvodne čisto hudobné popoludnie v Dúbravskom amfiteátri ku koncu prázdnin.
Pozvala Šaša Maroša, spolu s ním síce neprišel dážď, ale poriadna horúčava.
Skúška odolnosti, no aj vtipu a humoru. Tak by sa preto dalo  nazvať augustové popoludnie v amfiteátri. Napriek horúčave sršal Šašo Maroš vtipom, kúzlil, vymýšľal a teda vytvoril pre deti pravú zábavu. Po ňom dostala priestor hudba.
Kapela Blue Zodiac, ktorá  vznikla v lete 2016 spojením muzikantov s dlhoročnou skúsenosťou z rôznorodých hudobných projektov.
Oživením je talentovaná speváčka Daniela Obšitníková, ktorá dodáva tvorbe svieži nádych. Blue Zodiac je držiteľom ocenenia Kapela Ružinova za rok 2017. Zodiac tvoria: speváčka Daniela Obšitníková, gitarista a spevák Martin Vasil, basgitarista Ján Borza a bubeník Vladimír Sawicz.
Po nich prišiel na pódium džez a kvalitná muzika v podaní  Jazz Pops Up. Ide o stabilné zoskupenie profesionálnych hudobníkov, jediné svojho druhu na Slovensku. Založil ho klavirista a aranžér František Báleš v roku 2009.
(lum)
Sto detí v letnom úlete do sveta umenia a remesiel
Výchova k umeniu a výchova umením, umenie hrou, umenie s nadhľadom, umenie ako dobrodružstvo, umenie ako zážitok a forma zábavy. Aby sa nám deti v lete bezprizorne netúlali po sídlisku, dúbravská samospráva v spolupráci s Komunitným centrom na Bazovského ulici 6 organizovala aj toto leto umelecký letný tábor (ÚLET). Počas piatich týždňových turnusov od pondelka do piatku si takmer stovka detí od 7 do 15 rokov osvojovala základy umeleckých remesiel, navštívila Vodárenské a Dúbravské múzeum, aby sa dozvedela niečo aj o dejinách svojej mestskej časti, o ekológii a o tom, kde sa berie voda v našich vodovodných kohútikoch. 
Spomienka na začiatky
Umelecký letný tábor sa konal už po desiaty raz, prvý deväťtýždňový „Úlet“ prebehol v roku 2002 v Dúbravskom ateliéri na Bazovského ulici (dnes Denné centrum seniorov). „Od počiatku sa dielne zaoberali hlavne umeleckými remeslami,“ hovorí zakladateľ tábora Ľubo Navrátil a dodáva, že „duch moderny” zavial v ateliéri s príchodom Zuzky Brliťovej o rok neskôr. To znamená, že okrem klasických postupov ako keramika, koža, drevo, drôt a čiernobiela fotografia sme začali používať moderné techniky ako akryl, servítkovanie, umelecké pretváranie druhotných surovín a pod.“ 
Len pre zaujímavosť uveďme, že v tom čase tu ako lektorka pracovala aj redaktorka Markízy Zuzka Ondrušová.

Tradícia a miestne dejiny
Aj keď sa činnosť Dúbravského ateliéru na čas prerušila, s príchodom nového vedenia obce sa pred štyrmi rokmi obnovila vrátane organizovania Letných umeleckých táborov pre najmenšie deti v Komu-
nitnom centre na Bazovského 6. 
„Umelecké remeslo sme zrovnoprávnili s modernou a dnes si deti popri pletení košíkov a výrobe drôtených šperkov vyrábajú vlastnoručne dizajnované tričká, servítkujú, lejú mydielka a sviečky, maľujú modernými i klasickými technikami, sypú pieskové mandaly a získavajú vedomosti o histórii svojho okolia,“ upresňuje Ľubo Navrátil.

S podporou poslancov
Umeleckú a remeselnú činnosť od začiatku podporujú dúbravskí miestni, mestskí i župní poslanci, vedenie obce i Bratislavský samosprávny kraj. Za desať rokov jestvovania ateliéru sa v umeleckých letných táboroch vystriedalo vyše 1300 detí. Toto leto ho absolvovala ďalšia stovka. 
Dúbravské deti v letnom umeleckom tábore Úlet si neosvojujú len fortiele tradičných remesiel a umenia, ale aj informácie o tom, ako a odkiaľ sa do našich domácností dostáva pitná voda, ako kanalizáciou odchádza do čističky a späť do prírodného kolobehu. O udržateľnom rozvoji a ekologickom životnom postoji sa s nimi prišiel dnes porozprávať aj poslanec miestneho zastupiteľstva Mário Borza, ktorý je autorom myšlienky omaľovánky s ekologickou tematikou, ktorú vlani vydala mestská časť.              
(red)
Mestská časť Bratislava-Dúbravka ďakuje Bratislavskému samosprávnemu kraju za podporu aktivít  – Umelecký letný tábor ÚLET a  Dúbravský festival seniorských speváckych súborov.
Počúvajte svoje nohy  a hýbte sa v pohode
Téma nanajvýš aktuálna. Presne týmito slovami možno uviesť problematiku trombózy, ktorá v súvislosti s  cestovaním zaujme nejedného z nás. A práve o nej prišla do Dúbravky porozprávať MUDr. Katarína Dostálová, PhD., MPH.
Pred výletmi a prázdninami, jednoducho predtým než sa Dúbravčania rozcestovali na dovolenky, prišla mestská časť s aktuálnou prednáškou. Aktuálna však nie je len pred letom, ale po celý rok.  Záujem o tému trombóza potvrdila aj preplnená oranžová sála Domu  kultúry Dúbravka, ktorá je už tradične dejiskom stretnutí nielen dúbravských seniorov s odborníkmi.
Žilové ochorenie patrí medzi najčastejšie sa vyskytujúce zdravotné ťažkosti u ľudí v celosvetovom meradle, pričom najrozšírenejšie sú chronické žilové poruchy, ktoré v kategórii starších ľudí postihujú takmer 40 percent populácie. Okrem kŕčových žíl, čiže varixov, v tejto skupine nájdeme aj ochorenia závažnejšieho charakteru. Reč je o žilovej trombóze a chronickej žilovej nedostatočnosti.
Príčiny ich vzniku môžu byť vrodené - zo strany matky až 65 percent, dedičnosť zo strany otca býva nižšia, a síce necelých 14 percent. Medzi najčastejšie rizikové faktory vôbec patria obezita, zlá životospráva, dlhodobá práca v stoji, vyšší vek, nevhodná obuv a nosenie stiahnutého oblečenia. Mnoho žien spozoruje po prvý raz kŕčové žily v tehotenstve. Zo štatistík vyplýva, že ženy, ktoré rodili dva a viackrát, majú výskyt kŕčových žíl o 20 až 30 percent väčší v porovnaní so ženami, ktoré nerodili, respektíve majú iba jedno dieťa.
Doktorka Dostálová radila, že pokiaľ pacient nezanedbáva preventívne prehliadky u svojho praktického lekára, dokáže riziko zdravotných ťažkostí tohto druhu v budúcnosti výrazne eliminovať. Apelovala tiež na všetkých zúčastnených, aby nezanedbávali pravidelný pohyb, pretože ten je z pohľadu prevencie kľúčový. A kľúčový je pri všetkom, pri cestovaní aj bežnom živote.
Prednášky so zdravotnou tematikou organizuje mestská časť v spolupráci s Komisiou sociálno-zdravotnou a bytovou a Občianskym združením ANTIAGE & Jesenium. S ďalšími bude pokračovať na jeseň.
Danka Šoporová
Veolia vás pozýva na Deň otvorených dverí v kotolni
Spoločnosť Veolia Energia Slovensko, ako stabilný partner mestskej časti Dúbravka, už tradične organizuje počas Dúbravských hodov podujatie Deň otvorených dverí v kotolni. Počas soboty 22. septembra 2018,  na ulici Pod záhradami, Veolia ponúkne možnosť nahliadnuť za bránu kotolne.
Spoločnosť Veolia Energia Slovensko, ako stabilný partner mestskej časti Dúbravka, už tradične organizuje počas Dúbravských hodov podujatie Deň otvorených dverí v kotolni. Počas soboty 22. septembra 2018,  na ulici Pod záhradami, Veolia ponúkne možnosť nahliadnuť za bránu kotolne.
Hora Butkov alebo cesta, ktorá spája aj motivuje
V Dúbravke je viacero klubov, v ktorých sa stretávajú aktívni seniori. Každý z nich má svoje dominantné zameranie. V rámci nášho Denného centra 2 funguje klub kresťansky zameraných seniorov a podľa toho sú orientované naše aktivity. Vzdelávame sa prostredníctvom prednášok s duchovnou náplňou aktuálnych mnohokrát nielen pre seniorov, pravidelne každý týždeň uvažujeme nad jednotlivými časťami Biblie v priemete na bežný život človeka. Zapájame sa aj do športových súťaží i turistiky organizovaných inými klubmi.  Samozrejmosťou sú tiež kultúrne podujatia a minimálne dva alebo trikrát  do roka zvykneme vycestovať aj na pútne miesta. Naposledy sme navštívili Skalné sanktuárium Božieho milosrdenstva na hore Butkov, tentoraz s nami šiel aj dúbravský farár Miroslav Bederka.
Skalné sanktuárium Božieho milosrdenstva na hore Butkov  sa nachádza nad miestnym kameňolomom. Hora Butkov je výraznou dominantou Strážovských vrchov a možno povedať, že symbolicky spája celé Slovensko cez jeho kameň, z ktorého sa v miestnej Považskej cementárni vyrába kvalitné stavebné spojivo.
Prvotná myšlienka vzniku pútneho miesta sa začala črtať v roku 2012, ako spomínal generálny riaditeľ Považskej cementárne v Ladcoch Ing. A. Barcík:„Myšlienka vznikla v roku 2012 pri modlitbách a požehnaní počas návštevy pátra Eliasa Vellu, františkánskeho minoritu z Malty. Po konzultácii s pátrom Eliasom Vellom prišla za mnou vtedy Sue Farrugia, osoba mimoriadnych duchovných darov, tiež z Malty, a oznámila mi: Postavte na tejto hore kríž ! Na takúto výzvu sa nedá nereagovať.“ 

Krížová cesta: Zastavenia, zamyslenia
Od tej doby na hore Butkov, v 11. etáži kameňolomu bol v roku 2013 inštalovaný 12 metrov vysoký kovový kríž s relikviou dreva Svätého kríža. V roku 2014 pribudol pamätník sv. Jánovi Pavlovi II. (iniciatíva z Poľska inšpirovaná skutočnosťou, že tento svätec a pápež počas vojny ako mladý Karol Wojtyla pracoval v kameňolome) a pamätník sv. Faustíne (iniciatíva rehoľných sestier Kongregácie Matky Božieho milosrdenstva v Krakove). 
V roku 2016 tu postavili kamennú kaplnku Božieho milosrdenstva s relikviami siedmich mladých svätcov s keramickým reliéfom Matky Božej rozväzujúcej uzly života. 
Na základe návrhu poľských cirkevných autorít sa celé toto miesto nazýva Skalné sanktuárium Božieho milosrdenstva. 
V roku 2016 ešte bola vybudovaná krížová cesta Božieho milosrdenstva, ktorá vedie z úpätia kopca na horu Butkov cez malebnú novovybudovanú lesnú cestu. Má 1400 metrov a ide o krásne dielo. Všetkých jeho 14 zastavení šikovné ruky kamenárov vybudovali akoby malé, opevnené kaplnky, ktoré poskytujú možnosť zastavenia, zamyslenia, oddychu na lavičkách. Možno aj preto tadeto často chodia nielen pútnici, ale aj bežní turisti.
V máji tohto roku tu bola inštalovaná a posvätená monumentálna šesť metrov vysoká  socha Panny Márie.

Zaliata krajina aj kamenná krása
Na púť sme sa vydali v očakávaní, ako to všetci fyzicky zvládneme, avšak tí, čo sú menej pohybliví dostali možnosť vyviezť sa mikrobusom jednotlivými etážami kameňolomu až do Skalného sanktuária. Ostatní sme prešli krížovou cestou so zamysleniami – inšpiráciami prostredníctvom myšlienok rozhovoru sv. Faustíny s Ježišom.
Na hore v Skalnom sanktuáriu Božieho milosrdenstva nás vítala slnkom zaliata krajina, krásne výhľady do Považskej doliny a všetka tá kamenná krása, ktorú vytvorili pracovité ruky kamenárov, sochárov a ľudí zapálených pre vec.
Hora Butkov je v tesnej blízkosti obce Ladce v Ilavskom okrese. Je tu novovybudovaný moderný, útulný kostol Božieho milosrdenstva. Púť sme začali práve v tomto kostole, postavenom v roku 2016 a napokon prostredníctvom miestneho pána farára  Turza aj ukončili.
Domov sme prišli podvečer mierne – niektorí dosť unavení, ale všetci spokojní, že sa nám podarilo zažiť – prežiť obohacujúce chvíle, ku ktorým sa budeme ešte mnohokrát v myšlienkach a spomienkach vracať.
Libuša Iványiová
Za spievajúcou fontánou aj monumentálnym solivarom
Na svojich poznávacích cestách seniori z Miestneho odboru Jednoty dôchodcov Slovenska v Dúbravke nevynechali ani východ Slovenska.   Navštívili Košice a Prešov, spoznali pamiatky a zaujímavé miesta.
Dúbravskí seniori si v Košiciach prezreli centrum mesta s jeho historickými a kultúrnymi zaujímavosťami, napríklad Dóm sv. Alžbety, Košický zlatý poklad, sochu maratónca. Letný večer si spríjemnili v parku pred Národným divadlom pri „Spievajúcej a farebnej fontáne“. Nechýbalo ani posedenie pri káve, chutných zákuskoch a zmrzline v známej cukrárni „Aida“. 
Ďalší deň bol venovaný zoznámeniu sa s centrom východoslovenského regiónu Šariš – Prešovom. Začali sme prehliadkou Národnej kultúrnej pamiatky – Solivarom, ktorá patrí medzi najvýznamnejšie technické pamiatky na Slovensku. Ide o unikátny komplex technologických objektov na čerpanie a varenie soli zo 16. storočia. Solivarský komplex s atribútmi jedinečnosti, monumentality a geniality jeho tvorcov je významným artefaktom našich dejín.
Po výbornom obede sa uskutočnila prehliadka mesta Prešov. Je to tretie najväčšie mesto Slovenska a jediné slovenské mesto, cez ktoré prechádza 49. rovnobežka. Má mnoho ďalších prívlastkov, ako Atény nad Torysou, Slovenské Seattle či malá Viedeň. Minulosť a prítomnosť sa v Prešove prelínajú v symbióze. Tradíciou, tolerantnosťou, vzdelanostným potenciálom a neveľkou vzdialenosťou od troch susedných štátov, Maďarska, Poľska a Ukrajiny, mesto stále priťahuje pozornosť.
S Košicami sme sa rozlúčili návštevou Slovenského technického múzea, kde bola výstava o ťažbe opálu. Opálové bane sú vzdialené od Prešova približne 28 kilometrov a sú najstaršie na svete, jediné svojho druhu v Európe a Ázii. Účastníci exkurzie vyslovili túžbu po ďalšom poznávaní  východného Slovenska.
Text a foto: Ružena Brunovská
M. Orlický: Chceme sa baviť futbalom!    
Ženy FK Dúbravka po vlaňajšom piatom mieste chcú v tejto sezóne skončiť vyššie  
Futbalistky FK Dúbravka obsadili v predchádzajúcom ročníku druhej ligy, skupiny A, veľmi pekné piate miesto. Získali 45 bodov za štrnásť víťazstiev, tri remízy a deväť prehier. Najlepšou strelkyňou družstva bola Sabina Haydary, ktorá strelila 29 gólov.     
Víťaz druhej ligy Spartak Trnava najprv neprejavil záujem hrať najvyššiu súťaž, ale nakoniec zmenil svoje rozhodnutie. Nečakane sa do druhej ligy neprihlásila vlani druhá Šaľa. A tak z minuloročných medailistov zostali v súťaži len druhé Nové Zámky. Napriek piatemu miestu, nebolo sezóna z pohľadu Dúbravky jednoduchá. Hovorí o nej tréner Martin Orlický: „Káder prechádzal dosť veľkými turbulenciami, keď sme prišli o brankárky a tiež o niektoré hráčky základnej zostavy. Najmä na jar sme mali problémy s nedostatkom hráčok. Dievčatá ale ukázali, ako sa bojuje za svoje družstvo a svojimi výkonmi potvrdili progres. Ten pozorujeme od začiatku novej éry ženského futbalu v Dúbravke. Teší ma, že vyhrali niekoľko zápasov so silnými súpermi.“                                                                                                                 
Príprava na novú sezónu sa posunula na neskorší termín, a to na 26. júla. M. Orlický: „To preto, nakoľko sa riešili príchody nových hráčok, aby sme mohli dôstojne reprezentovať Dúbravku aj v nasledujúcej sezóne. Družstvo prešlo výraznou obmenou, hlavne smerom dovnútra. Odišla iba Dominika Karlíková do Spartaka Trnava a niektoré hráčky museli bohužiaľ kvôli rôznym dôvodom prerušiť alebo ukončiť futbalové pôsobenie v našom tíme.“                                                                                                                                                                   
Z Vrakune prišlo šesť kvalitných hráčok (L. Pavlíková, V. Cigánková, B. Kristová, Ch. Popgeorgievová, D. Roszbecková a V. Glatznerová),  z Lozorna prestúpila Nina Kuchyňková a s družstvom sa pripravuje domáca nádej Alexandra Krištofovičová. Tréner má záujem ešte o jednu alebo dve hráčky, ktoré sú v štádiu riešenia. V klube sa  zamerali hlavne na doplnenie skúsenejšími hráčkami, ktoré v kombinácii s mladými, talentovanými a dravými hráčkami môžu vytvoriť tú správnu chémiu.
 „Cieľ v tejto sezóne máme baviť sa futbalom, mať z neho radosť a dokázať vytvoriť jednu veľkú rodinu, ktorá bude aj do budúcna robiť dobré meno Dúbravke. Môj osobný cieľ, ako trénera je skončiť do 3. miesta,“ povedal Orlický.  Tento cieľ trénera sa bude snažiť splniť tento káder: V. Cigánková, P. Mikulíková, Ž. Soókyová, K. Dvornická, M. Menkeová, D. Šuhajdová , B. Kristová, D. Roszbecková, L. Pavlíková, K. Kozlová, M. Olšová, S. Masárová, M. Horváthová, S. Petrušová, Ch. Popgeorgievová, P. Vrbová, V. Stromová, A. Krištofovičová, S. Haydary, V. Jačová, R. Danihelová, H. Krajčírová, N. Kuchyňková.
Martin Orlický: „Ženský futbal v Dúbravke má svoju tradíciu a bol by som rád, keby sa o ňom dozvedelo ešte viac ľudí a aby sme ich svojimi výkonmi dokázali pritiahnuť na náš krásny štadión, ktorý je podľa môjho názoru momentálne najkrajšie futbalové prostredie v Bratislave. Chcem sa poďakovať aj vedeniu a trénerom v našom klube FK Dúbravka, s ktorými sme vytvorili perfektné zázemie, či už pre naše ženy ale aj chlapcov v rôznych kategóriách.“        
J. Petrovský
Jesenný futbalový kalendár
Dúbravka má aj v tejto futbalovej sezóne dve družstvá dospelých. Ženy FK Dúbravka budú opäť účastníkom druhej ligy, skupiny A. Nakoľko v súťaži je nakoniec len osem družstiev, bude sa hrať trojkolove. Muži z toho istého klubu budú hrať piatu ligu.
□ DRUHÁ LIGA ŽIEN, skupina A                                                                                                            
● 2. kolo (2. september, 10.00): KFC Komárno – FK Dúbravka, ● 3. kolo (8. september, 13.00): FK Dúbravka – FC Petržalka, ● 4. kolo (16. september, 10.00): OFK Dunajská Lužná – FK Dúbravka, ● 5. kolo (22. september, 14..00): FK Dúbravka – FC UNION N. Zámky                                                                                            
● 6. kolo (29. september, 13.00): FK Dúbravka – TJ Kopčany, ● 7. kolo (14. október, 11.00): FK Čaka – FK Dúbravka, ● 8. kolo (20. október, 15.00): ŠK Svätý Jur – FK Dúbravka, ● 9. kolo (27. október, 14.00): FK Dúbravka – KFC Komárno                                           ● 10. kolo (4. november, 17.00): FC Petržalka – FK Dúbravka, ● 11. kolo (10. november, 14.00): FK Dúbravka – OFK Dunajská Lužná 
Odvetná časť sa začne 31. marca a FK Dúbravka sa predstaví v Nových 
Zámkoch

□ PIATA LIGA MUŽOV
● 4. kolo (2. september, 17.00): TJ Jarovce – FK Dúbravka, ● 5. kolo (8. september, 16.30): FK Dúbravka – MFK Slovan Záhorská Bystrica, ● 6. kolo (16. september, 16.00): ŠK Hamuliakovo – FK Dúbravka,● 7. kolo (23. september, 16.00): FK Dúbravka – ŠK Igram, ● 8. kolo (30. september, 16.00): TJ Malinovo - FK Dúbravka, ● 9. kolo (7. október, 15.30): FK Dúbravka – FK ŠK Danubia Hrubý Šúr, ● 10. kolo (13. október, 10.30): ŠK Krasňany - FK Dúbravka, ● 11. kolo (21. október, 15.00): FK Dúbravka – MŠK Kráľová pri Senci, ● 12. kolo (28. október, 14.00): ŠKO Miloslavov - FK Dúbravka, ● 13. kolo (4. november, 13.30): FK Dúbravka – Lokomotíva Dev. Nová Ves B                       
Odvetná časť sa začne 17. marca a FK Dúbravka privíta o 15.00 OŠK Chorvátsky Grob.                                          (pet) 
Petang ovládla jednotka     
V rámci Dúbravského športového dňa sa uskutočnil prvý ročník petangového turnaja seniorov. O prvenstvo bojovalo šesť družstiev z denných centier, keď niektoré postavili dva kolektívy. Víťazom premiérového ročníka sa stali seniori z Denného centra 1. 
VÝSLEDKY: 1. DC/1 (Anna Dosoudilová. Štefánia Bajteková, Peter Frešo), 2. DC/3 A (Jana Masarovičová, Klára Rieglerová, Rudolf Masarovič), 3. DC/4 A (Eva Rybárová, Katarína Macháčková, Ľudmila Kišová), 4. DC/3 B, 5.DC/2, 6.DC/4 B.                                                                   
(pet)
Simona Tichá strieborná! 
Veľký úspech dosiahla začiatkom augusta mladá Dúbravčanka Simona Tichá. Na medzinárodných pretekoch mládeže do 15 rokov (International children games 2018, tzv. olympijských hrách mládeže) v Jeruzaleme obsadila vynikajúce druhé miesto v skoku do výšky. 
Pretekárka Slávie STU Bratislava bez problémov skočila v kvalifikácii požadovaných 155 cm a v pretekoch 161 cm. V Jeruzaleme súťažili mladí športovci z 29 krajín zo všetkých kontinentov. ,,Simonka len potvrdila, že v našom klube máme viacero talentovaných a mladých atlétov, ktorí nás vedia potešiť svojim prístupom k tréningu a pretekom”, zhodnotil tréner Viliam Lendel.            
(dn) 
Berie len prvé miesto     
Futbalisti FK Dúbravka, účastníci piatej ligy, začali novú sezónu tak, ako skončili tú predchádzajúcu. Vtedy v poslednom kole zdolali doma Krasňany 12:1, teraz nový ročník začali víťazstvom 8:0 v Chorvátskom Grobe. V dobrom výkone pokračovali aj v druhom kole, keď remizovali v Novej Dedinke (druhá v predchádzajúcej sezóne) 2:2.   
V kádri nenastali veľké zmeny. Nikto z neho neodišiel a aj už tak kvalitný káder posilnili štyria hráči. Po vlaňajšom treťom mieste, keď dlho ašpirovali na postup, má FK Dúbravka v tejto sezóne tie najvyššie ambície. Jednoducho a stručne to vyjadril tréner Peter Gaži: „Po sezóne budeme spokojní len s prvým miestom.“
Tréner Gaži  má k dispozícii tento káder: Krta, Lomjanský, M. Kollár, Bodinger, Zechmeister, Pikáli, Bžoch (prišiel z SC Moosbrunn), Hozlár, Belák, Vacula, Cibák, Vohralík, R. Sýkora. A. Blanár, Klinko (TJ Záhoran Jakubov), A. Gašparovič, V. Sýkora, A. Gullár (FC Petržalka), R. Gullár, Gubrica, Bátora, Joščák, Vítek, Rybecký, Hanúsek (Lokomotíva Devínska Nová Ves).        
(pej)
Výsledkový servis 
□FUTBAL
● SLOVNAFT CUP - predkolo: FK Dúbravka (5. liga) – ŠK Vrakuňa (4. liga) 2:1 (1:0), góly Dúbravky: Vohralík a A. Gullár. 1. kolo: FK Dúbravka (5. liga) – FK Rača (3. liga) 0:7 (0:4).
● PIATA LIGA MUŽOV – 1. kolo: OŠK Chorvátsky Grob - FK Dúbravka 0:8 (0:4), A. Gullár 4 (1 z 11 m), A. Gašparovič 3 a R. Sýkora. 2. kolo: ŠK Nová Dedinka – FK Dúbravka 2:2 (2:0), góly Dúbravky: Hanúsek a A. Gašparovič. Priebežné poradie: 1. Záhorská Bystrica 6, 2. FK Dúbravka 4, 3.FK ŠK DANUBIA Hrubý Šúr 4,... 14. Malinovo 0.                                          
(jop)